Сурия: Муҳаббат қиссаси - BBC O'zbek\nСурия: Муҳаббат қиссаси\nImage caption Амер ва Рағда...бахтли кунларда\nБританиялик ҳужжатли филмлар муаллифи Шон Макалистер 2011 йили Сурияда махфий хизматлар томонидан ҳибсга олинган вақти тилга тушганди.\nШон ўша вақтда Суриядаги икки ошиқ ҳақида филм олаётганди. Уни ҳисбга олганларидан сўнг, ошиқлар мамлакатни тарк этишга мажбур бўлдилар.\nЛекин Шонни озод қилганларидан кейин яна биргаликда филмни охирига етказишга қарор қилишди.\nҚамоқда бўлган вақти Шон Макалистер фаоллар ва намойишчиларнинг қийноққа тутилишларига гувоҳ бўлди.\n"Ёшлари 20 ларда бўлган хавфсизлик хизмати ходимлари соатлаб маҳбусларни кабеллар билан уришарди. Кейин ўтиришга ҳам деярли жой йўқ, деразасиз камерага ташлашарди".\nОзодликка чиққанидан сўнг, Шоннинг берган гувоҳликлари жаҳон бўйлаб ахборот агентликларининг бош сарлавҳаларига айланди. Аммо у Сурияда суратга олишни бошлаган филмини тугатишга бел боғлаганди. Ҳозирда икки фаол Амер Доуд ва Рағда Ҳасан ўртасидаги муҳаббат ҳақида олинган бу ҳужжатли филм тамошабинлар эътиборига ҳавола этилди.\n2011 йили Шонни ҳибсга олишган вақти Амер ва Рағданинг намойишларни ташкил қилганлари ҳақида ва Сурия ҳукуматига қарши гапирганлари туширилган тасмаларни ҳам қўлга олишганди.\nПолиция Шондан Амер ва Рағданинг қаерда эканликларини айтишни талаб қилган вақти, у полицияни адаштириб, Амер ва Рағдага Ливанга қочишларига фурсат яратиб берди.\n"Ўшанда ўзимни қаттиқ айбдор ҳис қилдим. Ахир улар мени деб, мамлакатни ташлаб чиқиб, Байрутда азоб чекаётган эдилар".\nЛекин озод бўлганидан сўнг филмни давом эттиришига қаршилик билдирмадилар.\n"Мен шахсан Шонни биз учун умид учқуни сифатида кўрдим", дейди Амер. "Чунки биз сиёсий фаоллар эдик. Фаол сифатида сизнинг ҳаётдаги мақсадингиз юксакроқ бўлади. Сизнинг айтар сўзингиз ва етказмоқчи бўлган муждангиз бўлади".\nАмер Доуд Фаластин Озодлик Ҳаркатининг аъзоси бўлганди.\nРағда билан аввалги гал қамоқда ўтирган вақти танишган.\nРағда Сурия президенти Башар ал Асаднинг алавийлар мазҳаби аъзоси, аммо уларга мухолиф, инқилобчи коммунист эди.\nУлар қўшни камерада ўтиргандилар.\nЎртадаги деворда туйнук очиб, ойларча ўша туйнук орқали мулоқот қилдилар. Ўртада севги пайдо бўлди.\nҚамоқдан чиққандан сўнг оила қуриб, фарзандли бўлишди.\nImage caption Филм Шон Макалистер ва Амер Доудни дўст тутинтирди\nЛекин Шон уларни учратган вақти Рағда яна қамоққа тушганди. Уни ёзган асарлари, жумладан Амер билан севгиси ҳақида ёзган асари учун ҳибсга олишганди.\nРағдани 2011 йили озод қилишди.\nШундан сўнг Ливанга ҳижрат қилишга мажбур бўлдилар ва муаммолар ўша ерда бошланди...\nИнқилоб ғояларидан узоқ бўлишга ўрганмаган Рағда Сурияга қайтди. Усиз эса Амер Оврўпода фарзандлари билан бошпана сўрай олмасди.\nОхир-оқибат улар биргалашиб Франсадан бошпана топишди. Лекин ҳижрат оилага бахт келтирмади.\nШу кунларда фестивалда асосий мукофотлардан бирини қўлга киритган ҳужжатли филмнинг асосий саҳналари айнан уларнинг Франсадаги уйларида олинган.\nОилада бевафолик юз беради...Ўз жонига қасд қилишга уриниш...\n"Буни кузатиш жуда ғалати эди...Франсанинг энг гўзал гўшаларидан бирида яшаётгандилар... Орзуларига етишгандек эдилар. Лекин бу эркинликка етишгунга қадар… улар шу қадар кўп нарсани ва бир-бирларини йўқотгандек эдилар", дейди Шон Макалистер.\nЮз бераётган ҳодисаларни тушуниш учун бот-бот Шонга мурожаат қиладилар. Франсага келиб ўртада воситачи бўлишни, ким ҳақ, ким ноҳақ эканлигини белгилаб беришни сўрардилар.\n"Қамоқда эканлигингда у сени севарди", деди Шон бир куни Рағдага.\n"Ҳамма сурияликлар қамоқдагиларни севадилар", деб чўрт кесди Рағда.\nФилмда Амер ва Рағда ташлаб чиққан ҳаёт, мамлакат, яқинлари ва дўстлари тез-тез намоён бўлади.\nҲозир Рағда Ҳасан Туркияда яшамоқда ва Суриянинг мухолифатдаги ҳукуматида вазифага эга. Амер Доуд эса фарзандлари билан ҳануз Франсада.\nФилмнинг ниҳоий нусҳасини Шон билан қаҳвахоналардан бирида тамоша қилди.\n"Филмни томоша қилар эканман, "мана турмуш ўртоғим, мана фаразндларим" деган бир ҳис пайдо бўлди. Кўз ёшларимни тўхтата олмадим. Ўзим, ҳаётим, фарзандларим ва Рағда учун ичим ачиб, соатлаб йиғладим".\nДоуднинг ишонишича, агарда Сурияда тинчлик бўлганида унинг оиласи барбод бўлмас эди. "Чунки бизнинг севгимиз юксак эди", дейди у.\nШон Макалистер 2010 йили филмни суртага ола бошлаган вақти Сурия яқин орада фуқаролар уруши гирдобида қолишини билмаганди.


Андижондаги бугунги ўзгаришлар\n05 март 2021, Тошкент вақти: 09:42\nФеруза “Озодлик” мухбири бир гуруҳ андижонликлар билан 13 май воқеаларидан кейин бу ерда юз берган ўзгаришлар, Андижондаги бугунги ҳаёт, кишиларнинг турмуш тарзи ҳақида суҳбатлашди.\nЛолахон Тангриева: Ҳаётда деярли ўзгаришлар сезмадик. Одамларга ёрдам берилаётгани йўқ. Масалан, ўзим ёрдам сўраб боргандим. Лекин кўмак берилмади. Одамлар бирор нарса деб гапиришга қўрқади.\nСоҳиба Неъматова: Мен шаҳардан 30 километр пастроқда тураман. Андижон воқеаларининг ҳаммаси ёдимизда. Эсимиздан чиқариб юборганимиз йўқ. Бу воқеалардан кейин неча ойлар, ҳатто йиллардан буён берилмаётган ойликлар, нафақалар тарқатила бошлади. Ҳозирча шароитлар яхшиланиб боряпти.\nАкбарали Султонов: Ҳайдовчи бўлиб ишлайман. Маошимиз қониқарли даражада эмас, лекин вақтида оляпмиз. Озиқ-овқат ва бошқа нарсалар қиммат бўлгани учун бироз етишмовчилик бор. Халқ орасида ночор аҳволда яшаётганлар ҳам бор. Ҳамма яхши яшаяпти, дея олмайман.\nСуҳбатдошларнинг деярли барчаси айни пайтда аҳоли ахборот бўшлиғида, қўрқув исканжасида яшаётганини бот-бот такрорлади. Хўш, андижонликлар бугун нималар ҳақида ўйлаяпти?\nЛолахон Тангриева: Агар ноқонуний ишлар, адолатсизликлар бўлмаганида, балки шунча одам ҳаётдан кўз юммасмиди, қанча-қанча одам жабр тортмасмиди. Ҳозир ҳаммаёқ қимматчилик, халққа иш йўқ. Суд ва прокуратуралар адолатли иш олиб борса, вазият яхши бўлиб кетиши мумкин. Агар адолатсизлик давом этаверса, кўнгилсиз воқеалар яна такрорланиши ҳеч гап эмас.\nАкбарали Султонов: Яхши ҳаёт бўлармикин, деб ноҳақдан ўлиб кетганлар ҳам кўп бўлди. Барча иш прокуратура ва судларнинг адолатсизлигидан бўлди. Агар улар адолатли, ҳукуматимиз яхши бўлганида бунақанги беҳуда қон тўкилишлар бўлмас эди. Яшаш шароитимиз яхши бўларди. Бунга мен барча раҳбарларни айбдор, деб ўйлайман.\nСоҳиба Неъматова: Бир одам қамалса, икки фарзанди бўлса, иккови етим қолади. 10 та одам қамалса, 20 фарзанд етим қолади. Ота-онасиз тарбия кўрган бу болалардан келажакда нима кутиш мумкин? Улар ноҳақликни кўзи билан кўриб, бу нарса онггига сингиб бормаяптими?


hidoyat.uz – “Мовароуннаҳр” нашриётининг сайти - Эр оғир, сабрли, хотин оқила бўлсин\nЭр оғир, сабрли, хотин оқила бўлсин\nНафақат янги турмуш қурганлар, балки ҳар биримизнинг ҳам бахт-саодатимиз кушандаси, оилалар пойдеворини ағдарувчи талоқ лафзини ўйламай-нетмай тилга олишнинг жуда ёмонлиги ҳақида доимо бир-биримизга, хусусан, ёшларга эслатиб туришимиз лозим.\nТилга эрк бериб, айтилган талоқ лафзидан Аллоҳ таолонинг ғазаби келади ва шайтон хурсанд бўлади. Пайғамбаримиз Муҳаммад мустафо (соллаллоҳу алайҳи ва саллам): “Ҳалол нарсалар ичида Аллоҳ таолога энг ёқимсизи Аллоҳ ғазабини келтирадиган нарса талоқдир”, деганлар (Имом Абу Довуд ривояти). Талоқ сўзи айтилган вақтда Аллоҳ таолонинг Арши ларзага келиши ҳақида бир неча ҳадиси шариф ворид бўлган. Сарвари коинот: “Уч нарса: уларнинг жиддийси ҳам жиддий, ҳазили ҳам жиддий – никоҳ, талоқ ва қул озод қилиш”, деганлар. Демак, талоқ масаласида ҳеч ким ҳазил қилиши мумкин эмас. Айниқса, ёш йигитлар шуни билиб олишсинки, ҳазиллашиб, (ёки маст ҳолда ё аччиқ устида, ўйламай) айтилган талоқ (ёки шу маънога ишора қилувчи лафзлар) ҳам шариатимизда эътиборга олинади.\nАллоҳ таоло ҳар қандай ҳолатда никоҳни сақлаб қолишга, оилаларни бузмасликка буюриб: «...Агар уларни ёмон кўрсаларингиз, (билиб қўйингки,) балким сизлар ёмон кўрган нарсада Аллоҳ (сизлар учун) кўпгина яхшилик пайдо қилиши мумкин», деб марҳамат қилади (Нисо, 19). Демак, эркак киши аёл кишига нисбатан оғир, босиқ, сабрли, мулоҳазали, бағрикенг, жаҳли чиққанида ўзини тута оладиган бўлиши лозим.\nҲозирги вақтда кўплаб ёш оилаларнинг бузилиб кетишига баъзан ота-оналар ҳам сабабчи бўлишмоқда. Чунки улар ёшларга биринчи даражали зарур маънавий ўгитлар, таълим-тарбия беришмагани ва ўзлари гўзал намуна бўлишмаганидан ёшларимиз мол-дунёга муҳаббат қўйиб, ота-оналарининг молу давлатларига ишониб, ажрашиб кетишмоқда. Эр-хотиннинг ҳуқуқ ва бурчларини билмаслиги оқибатида улар ўртасида уриш-жанжал, оилалар бузилиши, норасида гўдакларнинг тирик етим ва тарбиясиз қолишлари кўпаймоқда.\nАйрим ота-оналарнинг “Тенги чиқса, тезроқ бериш керак, бўлмаса қизим ўтириб қолади”, деган баҳоналар билан ҳали ҳаётга тайёр бўлмаган, эр ва унинг ҳақлари нималардан иборат эканлигини билмаган ёш қизларини эрта турмушга бериб, охир-оқибат афсус-надоматда қолишаётгани ҳеч кимга сир эмас.\nҲаёт синовларига, қийинчиликларига сабр-тоқатли бўлмаган баъзи бир аёллар диёнатли, оиласини ўйлайдиган, сабр-тоқатли эридан талоқ қилишини, яъни жавобини беришини сўрайди. Ҳар бир мўмина, муслима опа-сингилларимиз билиб олишсинки, Набий (соллаллоҳу алайҳи ва саллам): “Қайси бир аёл узрсиз, сабабсиз эридан талоқ қилишини сўраса, унга жаннатнинг ҳиди ҳам ҳаром бўлади!” деганлар (Имом Абу Довуд ва Имом Аҳмад ривояти).\nБаъзи кимсалар маст қилувчи моддаларни истеъмол қилиб, ўзларича шерга айланишади ва аёлларига турли хил талоқ сўзларини айтишади. Сўнг афсусланиб, уч талоққа йўл борми, деб ечим ахтаришади. Гоҳида эса, жаҳл билан ушбу нохуш сўзни айтиб юборишади. Бундай ҳолатларда, албатта, Диний идора ҳузуридаги фатво бўлимига мурожаат қилиш зарур. Зеро, мазкур ҳолатларда айтилган талоқ ҳукмида фиқҳий мазҳаб мужтаҳидлари турли ҳулосаларини эълон қилганлар. Тўрт фиқҳий мазҳаб фатволаридан зарурат ҳолатларида фойдаланиш жоизлиги усули фиқҳ китобларида мазкурдир.\nАллоҳ таоло барчамизни шайтоний васвасалардан асраб, оилаларимиз билан тинчликда, тотувликда, фаровонликда ҳаёт кечиришимизни насиб этсин. Ҳар бир эркак аёли ва оиласига меҳрибон, муҳаббатли, ҳар бир аёл эрига вафодор ёр, фарзандларига меҳрибон она бўлишини насиб этсин. Омин.


Артуро Видаль тунги клубда муштлашиб кетди\n28 октябрь, 2017, 10:32\n“Бавария” жамоаси ярим ҳимоячиси Артуро Видаль тунги клубда муштлашиб кетди. Бу ҳақда Bild нашри маълум қилмоқда.\nҲодиса 17 сентябрга ўтар кечаси Мюнхен шаҳридаги Crown’s Club тунги клубида содир бўлди. Чилилик футболчи акаси ва дўстлари билан ҳордиқ чиқараётган эди. Тунги соат 03:00 атрофида муштлашув содир бўлди.\nМаҳаллий полиция вакиллари клубда жанжал бўлганини тасдиқлади. Crown’s Club хўжайини Оливер Райфнинг сўзларига кўра, жабрланувчига Артуро Видаль зарба бермаган, у шунчаки жанжалкашларни ажратмоқчи бўлиб, муштлашувга қўшилиб кетган.\n“Бавария” вакиллари ҳодиса юзасидан ҳозирча ҳеч қандай изоҳ бермади.


Туркия элчиси ўзбек халқини Рамазон ҳайити билан табриклади — manzur.uz\nmanzur.uz / 13.05.2021 94\nТуркия Республикасининг Ўзбекистондаги Фавқулодда ва мухтор элчиси Олган Бекар ўзбек халқини Ийд Рамазон ҳайити билан табриклади.\n«Ўзбекистондаги қадрли биродарларим, Барокат ва мағфират ойи бўлган муборак Рамазон-и шарифнинг руҳимизни ва вужудимизни покловчи маънавий кучидан тўлиқ баҳраманд бўлган ҳолда, яна бир Рамазон байрамига етишиш бахтига муяссар бўлиб турибмиз.\nМуштарак тамаддунимиз сув ичган илму ирфон уммони бўлган қадим Мовароуннаҳр диёрида Туркия Республикасининг элчиси сифатида сиз азиз биродарларим билан ўтказган бу илк Рамазон байрамим мен учун алоҳида аҳамиятга эга.\nБутун дунёни ўз забтига олган COVID-19 пандемияси сабабли кейинги икки йил давомида Рамазон ойини ва байрамларимизни аввалгидек катта тантана билан нишонламаётган бўлсак-да, бу байрам ҳамиша бўлганидек хонадонларимизга бахт, бирлик-ҳамжиҳатлик туйғуси берган қувонч ва барака олиб кирмоқда; қалбларда бутун қийинчиликларни унуттирадиган бир илиқлик, юзларда байрам шукуҳи ва табассумини акс эттирмоқда.\nБиз Отаюртимиз бўлган шу қадим замин Ўзбекистонда хотиржамлик ва бахт туйғулари ичра байрамимизни нишонлаётган бир пайтда, дунёнинг турли бурчакларида жумладан, Фаластинда маъсум болалар ва бегуноҳ тинч аҳоли зўравонлик қурбони бўлмоқда. Куни кеча Фаластинда юз берган фожеа байрамни кўнглимизда оғриқ билан ўтказишимизга сабаб бўлмоқда. Рамазон байрамининг инсонларни бирлаштирувчи ва покловчи кучи бутун Ислом оламининг ва инсониятнинг бошига тушаётган зулмларга ва талофатларга барҳам беришини тилаб қоламан.\nШунингдек, дунё башариятининг яқин келажакда COVID-19 пандемиясига қарши биргаликда зафар қозониб, бундан кейинги байрамларнинг барчамизга соғлик-саломатлıк, бахт-саодат ва тинчлик-хотиржамлик бахш этишини тилайман.\nМана шу файзли май кунларида заминидан барака уфуриб турган Отаюртимиз Ўзбекистондаги бутун қардошларимга байрамни шукуҳ билан ўтказишларини тилаган ҳолда, барчангизни Рамазон байрами билан табриклайман.\nИйд-и Рамазон муборак бўлсин !..», — дейди Олган Бекар ўз табригида.\nKalit so`zlar: Олган Бекар, Туркия элчиси\nИчкиликни тақиқлаган ҳукмдор\nmanzur.uz / 15.09.2021 18\nШавкат Мирзиёев «Марказий Осиё – жаҳон цивилизациялари чорраҳасида» халқаро форуми иштирокчиларига мурожаат йўллади\nmanzur.uz / 15.09.2021 30\nmanzur.uz / 13.09.2021 23\nПрезидент Республика онкология марказининг янги биносини барпо этиш бўйича топшириқ берди


Адлия вазирлиги: “Тадбиркорни ҳомийликка мажбурлама!” акциясини эълон қилади - Халқ сўзи\n10:18 30 Сентябр 2019 Жамият\nМазкур лойиҳа доирасида “Тадбиркорни ҳомийликка мажбурлама!” шиори остида тадбиркорларни ноқонуний ҳомийлик ишларига жалб қилишга қарши акция эълон қилинди. Ушбу акция октябрь ойи давомида ўтказилади.\nАкция доирасида ижтимоий тармоқлар орқали ҳамда ҳудудий адлия органлари томонидан республиканинг барча ҳудудларида сўровлар ўтказиш, шунингдек, ноқонуний ҳомийликнинг барча кўринишларига қарши зарур чора-тадбирларни кўриш режалаштирилган.\nСўровномада аноним равишда ёки шахсингизни кўрсатган ҳолда иштирок этишингиз мумкин.\nШахсини кўрсатган иштирокчиларнинг тадбиркорлик ҳуқуқларини тиклаш юзасидан зарур чоралар кўрилади.\nСўровномада қуйидаги ҳавола орқали иштирок этишингиз мумкин: http://bit.ly/2lSYnc5\nБундан ташқари, мазкур ҳолатларга барҳам бериш мақсадида тадбиркорларнинг ноқонуний ҳомийликка жалб қилишнинг ҳар қандай кўриниши юзасидан @tadbirkor_adliyabot ёки 1008 рақамига мурожаат қилишингиз мумкин.\nАкцияда фаол иштирок этишингизни сўраймиз.\nЭслатиб ўтамиз, тадбиркорлик субъектларини ҳомийликка ва бошқа тадбирларга мажбурий жалб этиш учун Маъмурий жавобгарлик тўғрисидаги кодекснинг 241-4-моддасида ҳамда Жиноят кодекси 192-4-моддасида жавобгарлик белгиланган.


«Ўзбектелеком» АК 2020 йилда жисмоний шахсларга...\n18.10.2019 13:53 0 1550\n«Ўзбектелеком» акциядорлик компанияси мамлакатимиз ҳудудларида кенг полосали уланишни ривожлантириш ишлари қандай кетаётгани ҳақида бугун, 18 октябрь куни пойтахтдаги Ўзбекистон алоқа тарихи музейида ўтказилган брифингда журналистларга маълумот берди.\nКомпания мутахассислари мамлакатимизда юқори тезликда кенг полосали уланишни ривожлантиришга қаратилган ишлар тақдимотини ўтказишди. Унда йил давомида мазкур йўналиш бўйича қилинган ишлар ҳақида батафсил маълумотлар берилиб, 2020 йил учун белгиланган янги лойиҳалар баён этилди.\nМаълум қилинишича, компания алоқа тармоқларини мис линиялардан оптик линияларга ўтказиш бўйича ишларни жадаллаштирган. Бу йил илк маротаба аҳоли учун 100 Мбит/с.гача тезликдаги чексиз интернет тариф режалари ишга туширилди.\nКомпания томонидан кенг полосали уланишни ривожлантиришга қаратилган жуда муҳим қадам ташлангани айтилмоқда. Хусусан, 2019 йилнинг бошидан буён «Ўзбектелеком» АК томонидан аҳоли ва ижтимоий объектлар учун GPON технологиясидан фойдаланган ҳолда замонавий телекоммуникация хизматларини кўрсатиш учун 10 минг км.дан зиёд оптик толали алоқа линиялари ётқизилган.\nБуни натижасида, мисол учун, Speedtest Global Indexнинг 2019 йил июль ойидаги рейтингига мувофиқ, мамлакатимизда симли интернетнинг ўртача тезлиги 2018 йил июль ойида 8,58 Мбит/с.дан 2019 йил сентябрь ойида 19,91 Мбит/с.гача (Download/Юклаб олиш) кўтарилган. Ўз навбатида, кенг полосали уланиш бўйича ўртача тезликка эришиш учун ҳали олдинда қилинадиган жуда кўп ишлар тургани таъкидланди.\nЎзбекистон Республикаси Президентининг 2019 йил 20 февралдаги «Обод қишлоқ» дастурини 2019 йилда амалга ошириш бўйича қўшимча чора-тадбирлар тўғрисида»ги Қарори ижросини таъминлаш мақсадида, «Ўзбектелеком» АК Ахборот технологиялари ва коммуникацияларини ривожлантириш вазирлиги томонидан тасдиқланган аҳоли пунктларининг телекоммуникация инфратузилмасини такомиллаштириш бўйича Ҳаракатлар режасини бажаришда фаол иштирок этмоқда.\n«Ўзбектелеком» АК томонидан вилоятлар ва Қорақалпоғистондаги 478 та қишлоқ пункти, маҳалла ва қишлоқларнинг телекоммуникация инфратузилмасини яхшилаш бўйича ишлар олиб бориляпти. Йил бошидан буён мамлакат бўйлаб 10 минг км.дан зиёд оптик толали алоқа линиялари ётқизилган. Йилнинг биринчи ярмида ушбу дастур доирасида 1200 дан ортиқ махсус алоқа устунлари ўрнатилиб, телекоммуникация инфратузилмаси ускуналари тўлиқ янгиланган.\nАбонентларга қулайлик яратиш ва аҳолининг интернет тармоғининг кенг полосали хизматларига уланишини осонлаштириш мақсадида компания абонент ускуналарини бепул тақдим этиш, шунингдек, оптик алоқа линияларига янги уланишда 100 метргача бепул кабелларни тақдим этиш бўйича махсус аксияларни ўтказмоқда. Бу қишлоқ аҳолиси учун телекоммуникация хизматларига уланишнинг янги технологияларига ўтишни сезиларли даражада осонлаштиради.\nБрифингда компания бугунги кунда амалга ошираётган йирик лойиҳалари ҳақида ҳам тўхталди, хусусан:\nЎзбектелеком» АК телекоммуникация тармоқларида кенг полосали уланиш тармоғи ривожлантирилади;\nМаълумотларни сақлаш ва қайта ишлаш маркази кенгайтирилади;\nМаълумотларни сақлаш ва қайта ишлаш марказлари ташкил этилади;\nШарқий ҳудудларда «Ўзбектелеком» АК «UZMOBILE» миллий уяли алоқа операторининг кенг полосали уланиш тармоғи модернизация қилинади;\nDWDM транспорт тармоғи кенгайтирилади;\n«Ўзтелеком» АК «ЎзМобайл» филиали мобил алоқа қамрови ошгани сари ускуналарга лицензия ресурсларини кенгайтириб борилади.\nБевосита «Ўзбектелеком» АК телекоммуникация тармоқларида кенг полосали уланиш тармоғини ривожлантириш лойиҳаси доирасида ушбу вазифалар белгиланган:\nМамлакатимиз ҳудудларида кенг полосали уланиш тармоғини кенгайтириш;\nNGN технологияси бўйича хизмат кўрсатадиган телекоммуникация тармоғининг фойдаланувчилар базаси қисмини кенгайтириш;\nОптика бўйича (оптик кабелларни тўғридан-тўғри абонент уйига киритиш) кўплаб фойдаланувчиларга Triple Play хизматларини тақдим этиш имкониятига эга ITU-T G.984 стандартининг GPON (Gigabit-capable Passive Optical Network) технологияси бўйича FTTx кенг полосали уланиш оптик тармоқларини қуриш;\nКенг полосали хизматларга бўлган эҳтиёжни қондириш;\nТақдим этилаётган телекоммуникация хизматлари сифати ва ҳажмини ошириш.\nМаълум қилинишича, лойиҳа амалга ошиши натижасида таълим муассасаларининг «Электрон таълим» тизимига, барча турдаги фойдаланувчиларнинг интернетдаги электрон манбаларга (таълим, кутубхона, тиббиёт), электрон тижорат, электрон ҳужжат айланиши ва бошқа манбаларга уланиши таъминланади. Лойиҳа доирасида 600 мингтадан зиёд янги абонент портлари ўрнатилади.\n«NGN технологияси бўйича коммутация ускуналарини кенгайтириш» лойиҳасини амалга ошириш орқали фойдаланувчиларга юқори тезликдаги интернетни белгиланган сифат даражалари билан таъминлаш, мультимедиа трафигини замонавий даражага коммутация қилиш, тармоққа бошқа ташкилотларни (операторларни) улаш ва уларга кенг доирадаги хизматларни тақдим этиш, шаҳар ва шаҳарлараро трафикни коммутация қилиш, йўналтириш ва тарифлаш кўзда тутилган. Лойиҳани амалга ошириш натижасида 420 мингтадан зиёд янги абонент портлари ўрнатилади.\nКомпания маълум қилишича, 2020 йил якунига қадар барча лойиҳалар бўйича тизимларни ўрнатиш ва ишга тушириш кўзда тутилган.\nКомпания муҳим бир янгиликни ҳам маълум қилди: 2020 йилда жисмоний шахсларга 1 Гбит/с.гача тезликдаги тариф режаларини тақдим этиш мўлжалланмоқда.\nинтернет телекоммуникация ЎзМобайл «Ўзбектелеком» АК


Ўзбекистонда коронавирусдан соғайганлар сони 500дан ошди\nТошкент шаҳридаги Эпидемиология, микробиология ва юқумли касалликлар илмий-текшириш институти клиникасида ҳам 8 нафар бемор буткул соғайди ва Ўзбекистонда касалликдан тузалганларнинг жами сони 503 нафарга етди.\nСоғлиқни сақлаш вазирлиги Ўзбекистонда коронавирусдан касалланганларнинг навбатдаги гуруҳ тузалгани тўғрисида маълумот берди.\n«Юртимизда коронавирус инфекциясига чалинган беморларни самарали даволаш жараёнида минглаб тиббиёт ходимларининг матонати ва фидойилигига ҳаммамиз гувоҳ бўлиб турибмиз. Бунда мамлакатимизнинг барча ҳудудларидаги шифокорлар астойдил меҳнат қилишмоқда. Ушбу саъй-ҳаракатлар самараси эса кундан кунга ёрқинроқ намоён бўлмоқда.\nЖумладан, бугун ҳам пойтахтимиздаги Эпидемиология, микробиология ва юқумли касалликлар илмий-текшириш институти клиникасидан ҳам коронавирус инфекциясига чалинган навбатдаги 8 нафар бемор буткул соғайди. Улар Соғлиқни сақлаш вазирлиги масъуллар иштирокида Республика ихтисослаштирилган терапия ва тиббий реабилитация илмий-амалий тиббиёт марказига кузатилди.\nУшбу клиникада шу пайтга қадар 50 нафар бемор соғайган бўлса, эндиликда улар 58 нафарга етди. Бунда, шубҳасиз, республика Эпидемиология, микробиология ва юқумли касалликлар илмий-текшириш институти клиникасидан фидойи тиббиёт ходимларининг алоҳида ҳиссаси бор», дейилади Соғлиқни сақлаш вазирлиги Жамоатчилик билан алоқалар бўлими хабарида.\nҚайд этиш керакки, сўнгги уч кун давомида Ўзбекистонда жами 242 киши тузалди ва айни пайтда мамлакат бўйлаб коронавирус инфекциясидан бутунлай соғайган беморлар сони 503 нафарни ташкил этмоқда.


Кремль расмийси: Москва ва Вашингтон киберхавфсизлик масаласида сўзлашмоқда\n16 декабр 2019, Тошкент вақти: 09:52\nМосква ва Вашингтон киберхавфсизлик бўйича қўшма ишчи гуруҳини ташкил этиш масаласи юзасидан музокараларни олиб бормоқда.\nБу ҳақда Россия президентининг киберхавфсизлик бўйича вакили Андрей Крутских 20 июль куни ахборот агентликларига маълум қилди.\nУнга кўра, мазкур масала юзасидан сўзлашувлар узоқ давом этадиган жараёндир. “Бироқ Қўшма Штатларда юзага келган ички сиёсий реалликдан келиб чиқилса, бу сўзлашувлар самара беришига умид қилиш мумкин”, деди Крутских.\nДональд Трамп ва Владимир Путин Германиянинг Гамбург шаҳрида 7-8 июль кунлари ўтган “Катта йигирматалик” доирасидаги учрашув пайтида киберхавфсизлик бўйича қўшма гуруҳ тузиш масаласини муҳокама қилган эдилар.\nБироқ Трампнинг бу ташаббуси АҚШда кескин танқид қилинган. Шундан сўнг Трамп бу ғоядан воз кечганини расман эълон қилган эди.


Лойиҳа муаллифларининг билдиришича, жавондан андроид тизимида ишловчи мобиль алоқа қурилмасига эга барча китобсеварлар бемалол фойдаланиши мумкин. Бунинг учун махсус дастурий таъминот яратилган бўлиб, "QR-kod" орқали электрон китобни дарҳол юклаб олиш имкони мавжуд. Ҳозирча жавондан филиал серверида жойлаштирилган 100 дан ортиқ бадиий китоблар, мутахассислик адабиётлари ўрин олган.\n- Бу ташаббусни илгари суриш асносида ёшлар ўртасида китобхонликни кенг тарғиб қилиш, китоб мутолааси учун қулайлик тақдим этишни мақсад қилганмиз, - дейди филиал етакчи мутахассиси, лойиҳа муаллифларидан бири Даврон Обиджонов. - Электрон жавонни китоб билан тўлдириш учун энг сара бадиий асарларни танладик. Шунингдек, кам нусхадаги техник адабиётларнинг ҳам электрон шаклини яратиб, тизимга киритдик. Талабалар бу китобларни ўз смартфонига юклаб олиб ўқишда умуман қийналмайди. Лойиҳамиз кўпчилик томонидан қизғин қарши олинганидан мамнунмиз. Ҳозирда уни янада такомиллаштириш устида иш олиб бораяпмиз.\nҚайд этиш жоиз, китобхонлар хоҳиш-истагини инобатга олиб, келгусида бундай электрон китоб жавонлари сонини кўпайтириш, жумладан, дам олиш масканларида "QR-BOOK" тизимида ишловчи китоб мутолаа қилиш жойларини ташкил этиш белгиланган.\nМазкур инновацион лойиҳа компьютер технологиялари ва интернетдан самарали фойдаланган ҳолда аҳоли, айниқса, ёшлар ўртасида китобхонлик даражасини оширишга хизмат қилади.


Kutubxona - Yashpal. Yoʻldagi ayol (hikoya) / Kiril\nSiz shu sahifadasiz: Yashpal. Yoʻldagi ayol (hikoya) / Kiril\nАсар номи Йўлдаги аёл (ҳикоя)\nЙўлдаги аёл (ҳикоя)\nЧамаси, у менинг костюмимдан шунақа хулоса чиқарган бўлса керак. Бўлмаса у мени қаердан танийди. Бироз таажжуб билан бош ирғадим.\n— Унда сиз Парас Рамни танисангиз керак? — аёлнинг кўзларида умид ва қувонч учқунлари порлади.\n— Парас Рам? Ким у Парас Рам? — сўрадим саволни унчалик тушунмай.\n— Парас Рам-чи? Ҳалиги пудратчи Парас Рам! — шоша пиша илова қилди аёл.\nҲамон ҳеч нарсани тушунолмай турардим.\n— Пудратчи Парас Рам деганингиз ким бўлди экан?\nАёл мен келган тарафга бармоғини ниқтаб, тушунтирган бўлди:\n— Анави иккита кўприкни кўряпсизми? Ўшани қурган-да!\n— Йўқ, мен сиз айтган Парас Рамни танимайман, — жавоб қайтардим ва дафъатан қўшиб қўйдим. — Тинчликми, нима гап ўзи?\n— Эҳ. Лаҳорда яшаб туриб, Парас Рамни танимасангиз, — ҳафсаласи пир бўлди аёлнинг. — Ахир уям сизга ўхшаган лаҳорлик-ку! Парас Рам-чи?\nУнинг ночор қиёфасидан ичим ачишди:\n— Лаҳорнинг қайси тумани, қайси кўчасида туради.\nУ оғир хўрсиниб, бироз жим қолди, кейин ёноқларини кафти билан сийпалаб, ерга тикилди:\n— У ҳеч қанақа туманда ёки кўчада эмас, Лаҳор шаҳрида туради. Сиз эса, лаҳорлик бўла туриб, уни танимасангиз...\nНима ҳам дердим. Ҳар қалай бу содда, бечораҳол аёлнинг бунчалик гўллигидан кулишга қобил эмасдим. Мен унга Лаҳор жуда катта шаҳар эканлигини, у ерда камида икки юз минг киши яшашини тушунтиришга ҳаракат қилдим. У ерда ҳатто бир даҳада яшовчилар ҳам бир-бирини тузукроқ танимайди. Масалан, мен Хира Манди туманида тураман. Бордию, ўша Парас Рам дегани Мажангда яшаса, орамизда уч милдан кўпроқ масофа бўлади. Қисқаси, икковимиз ҳам лаҳорлик бўлсак-да, бир-биримизни яхши танимаслигимиз мумкин.\nБироқ унга барибир ҳеч нарсани уқтиролмадим. Унинг кўзлари маъюсланди, улардаги қувонч учқунлари сўндилар. У яна қўллари билан ёноқларини артиб, аранг эшитиладиган овозда деди:\n— У Лаҳорда яшайди, баланд бўйли. Келишган... Қарашлари мулойим, сиздан кўра ёшроқ, жигарранг пиджак ва ипак турбан кийиб юради. Айтдим-ку, сизга у Лаҳорда туради, деб.\n— Йўқ, танимас эканман, — фақат шу гапни айта олардим, холос. Кейин унинг ёнида чўкканча саватдан рўмолчамга энг сара ўрикларни тера бошладим. Жим қолдик. Кейин эҳтиёткорлик билан ундан сўрадим:\n— Унда... нима ишингиз бор эди?\nУ яна бир карра хўрсиниб жавоб қайтарди:\n— У бу ерда ишлаб, кўприк қуриб кетганидан бери орадан беш йил ўтди. У кетадиган вақт бўлганди. Мен ундан қолишни ўтиниб сўрадим. Шунда у менга айтдики, сен хавотирланма, мен тезда, тезда қайтиб келаман... Аммо, қайтмади. Айтинг-чи, бу ердан Лаҳоргача узоқми?\n— Жуда узоқ.\nУнинг кўзлари ёшланди. Бошини сийналари устига эгиб, пичирлади:\n— У нима учун қайтмадийкин? Қачондир қайтармикин ўзи? Мен ўшандан бери... мана... мана шу ерда ўтириб, унинг йўлига кўз тутаман. Бутун иш-кучим шундан иборат. Шу пайтгача иккита лаҳорлик келиб кетди. Аммо, у келмади. Мана, беш йилдирки...\nШу пайт ёнимизга тўрт-беш ёшлардаги кичкина қизча югуриб келди. Онасининг ёнидаги бегона эркакдан бироз хавфсирадими, юзини онасининг елкасига босди.\n— Қизингизми? — сўрадим.\nУ бош ирғади. Кейин қизчанинг бошини силаб, айтди:\n— Уям менга ўхшаб, беш йилдирки, отасини кутади. Кўрса танимаса ҳам керак. Қаердан ҳам танисин?\n— Она-болага тикилганча ўйга толдим. «Шоирлар айрилиқ муҳаббатга қувват беради, мунтазам учрашувлар эса уни ўлдиради, дейишади. Наҳотки, бу аёл муҳаббатини тамомила йўқотишни истаса?... Дарвоқе, севги ҳеч қандай сарҳадни тан олмайди. Аммо бу қадар соддадиллик! Ахир бу ўз-ўзини қурбон қилишнинг бир кўриниши эмасмикин?»\n— Буларингиз қанчадан? — саватдаги ўрикка имо қилдим.\n— Олаверинг, сиздан пул олмайман. Ахир сиз Лаҳорликсиз-ку!\nУ ўзи саватидан энг сархил мевалардан териб, рўмолчамни тўлғазди. Мендан пул олмаслигини тушундим... Унинг ғамгин чеҳраси хотирамда шу қадар мустаҳкам муҳрланиб қолганки, мана, ҳозир уни яққол кўриб ўтирибман. Оғир ҳислар қуршовида ўрнимдан турдим. Йўлимда давом этишим керак эди. Менинг ҳамма юкларим ортилган хачир анча илгарилаб кетганди. Хайрлашаётиб, қизалоқнинг қўлчасига ярим рупиялик танга тутқаздим. Аёл аввалига бош чайқади, кейин менинг ҳисларимни тушундими, индамай қолаверди.\nУлар билан хайрлашиб, мен боришим керак бўлган қишлоққа етиб келдим. Шу ерда, чоғроққина бир ҳовлида тунаб қолдим. Туни билан кўзлар йўлга термилиб ўтирган ожизанинг қиёфаси кўз олдимдан кетмади. Назаримда унинг бутун ҳаёти ана шу кутиш билан кечадигандек эди.\nЭрталаб тонг отиши билан мен сайрга отландим. Оёқларим мени ўша томонга, кеча аёлни учратиб қолган жойга судради. Катта йўлга бурилишим билан кечаги жойдан сал нарида, далада ҳалиги аёл экинларни ўтаб юрарди. Қадам товушларидан сергакланиб, қаддини ростлади, кафтини пешонасига тираб, мен томонга тикилди. Сездимки, аёлнинг қалбидаги севимли кишисининг қайтишига бўлган заифгина умид шуъласи яна ёлқинлана бошлаганди.\nМени танидими, юзларига синиқ табассум ёйилди. Белкуракни бир четга итқитиб, менга қараб хитоб этди:\n— Нима, сиз Лаҳорга жўнаб кетяпсизми?\n— Йўқ, шунчаки сайрга чиқувдим, — дедим унинг томорқаси томон буриларкан, унга яқинлашиб. — Бу ерда Парас Рам қанча пайт турганди?\n— Саккиз ой... Кетаётиб, менга албатта қайтиб келишини айтувди. Лекин дараги бўлмади. Қачон келишини фақат Худо билади. Қизчаси ҳам катта бўлиб қолди...\n— Нега сиз у билан Лаҳорга кетмадингиз? — сўрадим мен.\nУ юзини елкасига ишқаб, қашиган бўлди:\n— Мен ўзим бормадим. У мени бирга олиб кетмоқчи эди. Лекин қаранг ўзингиз кўриб турибсиз, бу ерда шунча ер, ўрикзор, анави ерда қанча олма, нашвати, ёнғоқлар ўсиб ётибди. Уларни ташлаб кетиб бўлмаса! Анча илгари кичкиналигимда холам мени ҳув анави, пастдаги қишлоғига опкетганди. Бу ерда жудаям олисда, ўзиям қирқ чақирим чиқар. У ерда ҳеч нарса, баланд тоғлар, зилол булоқлар ҳам, дарё ҳам, дарахтлар ҳам йўқ, тап-тақир саҳронинг ўзи. Мен у ерда безгакка чалиндим. Кейин амаким бориб, олиб келди. Ишонасизми уйга қайтаётиб, тузалаётгинимни сездим. Уйга кириб келган пайтимда эса, соппа-соғ эдим. Ўшандан кейин ҳеч қаёққа чиққаним йўқ. Лаҳор эса, биринчидан жуда узоқда. Иккинчидан эшитишимча, у ерда одамлар тез-тез оғриб туришаркан. Мен Парас Рамдан хавотирдаман. У ёқларда қандай яшаяптийкин? Тўғри бизда ҳам иссиқ жон, касал бўп туришади. Лекин тез тузалишади. — Бироз жим қолиб, сўради. — Лаҳорда ҳам яхши табиб борми?\n— Нега бўлмас экан, бор!\n— Яхши, — аёл ҳорғин тин олди.\n— Қизиқ, — тилим учида турган саволни беришга журъат топдим. — Парас Рам келмасидан аввал турмушга чиқмаганмисиз?\n— Чиққанман, — дея жавоб қайтаришга тушди. — Анча йил илгари. Эрим ўзи билан Таху қишлоғига олиб кетганди. У ер менга ёқмади. Кейин эримнинг иккинчи хотини кун бермасди. Ахийри бу хўрликларга чидолмай яна уйимга қайтдим. Эрим аввалига мендан хабар олиб турди. Уч йил ўтиб, қазо қилди. Кейин онам билан шу ерда яшаб қолдим.... Мен Парас Рамга ҳамиша айтардим: «Кетманг, сизга нима керак бўлса, бу ерда ҳаммаси бор, ер-сув, ҳовли-жой, оила..» У эса «мен албатта келаман» деганча қайтмади. Беш йил ўтди, беш йил-а? Кутавериб, кўзларим тешилаёзди. Икки йил илгари онам дунёдан ўтди.\nОрадан яна икки кун ўтиб, яна аёлнинг ёнига бордим. У ҳамон даласини ўтоқ қилишдан бўшамасди. Қанақадир қўшиқни хиргойи қилаётганини эшитиб қолдим. Мен анча пайт узоқдан уни кузатиб турдим. Эҳтимол, у ўзининг бахтли дамларини хотирлаб, айрилиқ ҳақида куйлаётгандир? Нима бўлса ҳам, мен унга халал беришни истамай ортимга қайтдим.\nМен бир ҳафта Мандида қолиб кетдим. Куллуга жўнаб кетишдан аввал охирги марта танишимни бориб кўргим келди. У ҳамон ўша ғамгин қиёфада даласида меҳнат қиларди. Қизча эса, онаси юлган ўтларни офтобда ёйиб қуритиш учун уват бошига опчиқиб ташларди.\nУнга яқин бориб, айтдим:\n— Бугун жўнаб кетяпман.\n— Лаҳоргами? — аёл туйқусдан жонланди, тим-қора кўзлари умид билан чақнади.\n— Ҳа, дедим мен. — Аввал Кулуга бораман, у ердан Лаҳорга жўнайман.\nУнинг боши эгилди, овози хиёл уятчанлик тусини олди.\n— Мендан Парас Рамга салом етказиб қўйинг, эртаю кеч йўлдан куз узмаслигимни, то тирик эканман, уни кутиб яшашимни айтинг. Беш йилдан бери умид узмаганимни ва узмаслигимни айтинг. Айтингки, қизчаси ҳам унинг йўлига интизор. Илтимос, шу гапларимни бориб етказишга ваъда беринг.\n— Албатта етказаман, — дедим мен.\nУ қизчасини эркалаб, мени кўрсатди:\n— Қара, мана бу амакинг дадангни олдига кетяпти. Қани бир таъзим қил-чи, у албатта саломимизни дадангга етказади.\n— Бўпти, бўпти, — дея улардан тезроқ узоқлашишга уриндим.\nКетиб борарканман, ортимга ўгирилишга куч тополмасдим. Назаримда аёл то мени кўздан йўқотгунча сўнгги умидлари билан изимдан термилиб қоладигандек эди. Негадир юрагимда бир оғриқ уйғонди. Ўша пайтда нима ҳақда ўйлаганимни билмайман. Ичимда Парас Рамни сўкдимми, шўрлик аёлга ачиндимми, ё уни севгилисидан қизғандимми... билолмадим.\n"http://www.kutubxona.com/wiki/index.php?title=Yashpal._Yoʻldagi_ayol_(hikoya)_/_Kiril&oldid=7252" dan olindi


Олимпиада чоғида Рио-де-Жанейрога ташриф буюрган сайёҳлар сонига ойдинлик киритилди\n15:25 / 24.08.2016\nБразилиянинг Рио-де-Жанейро шаҳрига Олимпия ўйинлари вақтида миллиондн ортиқ сайёҳ ташриф буюрган. Бу ҳақда, шаҳар ҳокими Эдуарду Паэс маълум қилган.\n"Олимпиада мусобақалари вақтида Рио-де-Жанейро 1,17 млн сайёҳни қабул қилди", - деган шаҳар ҳокимияти раҳбари. Паэснинг сўзларига кўра, 410 минг киши хорижий мамлакатлардан ташриф буюрган, қолганлари Бразилиянинг бошқа минтақаларидан келишган.\nХорижлик сайёҳларнинг 17 фоизини АҚШ фуқаролари ташкил этган. Аргентина (12 фоиз) ва Германиядан (7 фоиз) келган сайёҳлар сони ҳам кўпчилик экани айтилмоқда. Улар, ўртача Рио-де-Жанейрода кунига 424 доллардан сарфлашган. Шаҳардаги меҳмонхоналар 94 фоизга тўлган.\nУнинг сўзларига кўра, шаҳар фуқаролари Бразилияда Олимпиада ўтказиш қарорини танқид қилганларни "сукут сақлашга" мажбур қилган.\nБразилия Рио-2016 сайёҳлик


OzodlikOnline: Ишчи-хизматчилар қачонгача мажбурий меҳнатга жалб қилинади?\nСирдарёлик ўқитувчиларнинг 40 кундан буён дала ишларига мажбурланаётгани ҳақидаги хабар ортидан OzodlikOnline дастурининг навбатдаги сонини ушбу мавзу муҳокамасига бағишладик. Ўзбекистонда ўқитувчилар, шифокорлар, турли корхона хизматчиларидан текин ишчи кучи сифатида фойдаланиланишга қачон чек қўйилади? Бу борадаги фикрларингиз билан 28 апрель, душанба куни Тошкент вақти билан 19:05да бошланадиган жонли мулоқотимизда иштирок этинг!\nРасмий Тошкент халқаро босимлардан кейин ўтган йили пахта йиғим-теримига мактаб ўқувчилари ўрнига ўқитувчилар¸ врачлар¸ ҳамширалар¸ корхона ишчиларини чиқаришни йўлга қўйди. Ҳатто пойтахтлик ишчи-хизматчилар ҳам пахтага ҳайдалиш қисматидан қутулиб қола олмади.\nҲюман Райтс Уотчнинг аниқлашича¸ Ўзбекистон ҳукумати 2013 йилда бир миллиондан ортиқ фуқароларини пахта теримига чиқарган.\nАйниқса, ўқитувчилар маҳаллий ҳокимиятларнинг текин мардикорларига айлангани кузатилади. Ободонлаштириш, қишлоқ хўжалиги ишларида иштирок этиш, қарздорликни ундириш ўқитувчиларнинг кундалик юмушига айланган.\nМамлакатнинг қатор вилоятларида қарияларнинг пенсияларини пластик карточкаларга ўтказиш жараёнига ўқитувчи-шифокорлар сафарбар этилган.\nЖорий йилда ишчи-хизматчиларни мажбурий тарзда "Намунавий уйлар" қурилишига жалб қилиш ҳолатлари ҳам кузатилаяпти.\nОзодликда кўп бора ёритилган ушбу мавзуни OzodlikOnline дастурининг навбатдаги сонида ҳам муҳокама қиламиз:\nИшчи-хизматчиларнинг мажбурий меҳнатга жалб қилинишининг сабаби нима?\nНима учун ишчи-хизматчилардан текин ишчи кучи сифатида фойдаланилади?\nҚачонгача ўқитувчи ўқувчиларга таълим бериш ўрнига ҳукуматнинг "мардикори" бўлади?\nБу жараёнга қачон чек қўйилади, деб ўйлайсиз?\nOzodlikOnline жонли мулоқотининг 28 апрель, душанба, Тошкент вақти билан 19:05 да бошланадиган навбатдаги сонида шу ва шу каби бошқа саволларга жавобларингизни тинглаймиз.


ГИЁҲВАНДЛИК – ИНСОН ҲАЁТИНИНГ КУШАНДАСИ - AmuNews.uz - энг сўнгги янгиликлар\nГиёҳвандлик – инсон саломатлиги ва унинг тақдири ҳамда жамият учун энг хавфли одат ҳисобланади.\nҲар бир гиёҳванд ўз хоҳиш-иродаси билан ёки ўзига боғлиқ бўлмаган холда, ўзининг кайфиятини кўтариш, эмоционал ҳолатини яхшилаш учун гиёҳванд моддага хаддан ташқари кучли эҳтиёж сезади. Гиёҳванд моддаларни дастлабки пайтда истеъмол қилишдан мақсад, одамларнинг ўзларини безовта қилаётган ҳислардан – чарчоқлик ва ҳаётдан қониқмаслик, шунингдек руҳий қашшоқлик каби ҳиссиётлар исканжасидан вақтинчалик бўлса ҳам қутилишдир.\nУмуман олганда, ҳар бир инсон ўз ҳаётидан қониқиш ҳосил қилиб, ижобий сезгилар оғушида яшашга интилиши тушунарли ва табиий ҳолдир. Бироқ бундай ижобий ҳиссиётларни сезишга интилиш, қониқиш ҳосил қилиш, ҳаётда осонликча эришиб бўлмайдиган, катта ҳажмдаги, мураккаб ишларни бажариш билан боғлиқ тинимсиз меҳнат қилишни талаб этадиган жараёндир. Ҳаётда ҳамма ҳам бирдек бундай шарафга муяссар бўлолмайди. Оқибатда ўз иродасини бошқара олмайдиган айрим кишилар ҳаётдан қониқиш ҳосил қилиш, ширин хаёллар оғушида яшашнинг осон йўлини ахтарадилар. Бу йўл – гиёҳвандликка ружу қўйиш йўлидир.\nГиёҳвандликка олиб келувчи омиллар қаторида айрим одамларга хос иродасизлик, шунингдек ўзининг нуқсонли табиати, қобилиятсизлиги туфайли одамлар ўртасида мулоқот ўрната олмаслик каби салбий таъсирлардан қутилишга интилиш сингари ҳолатларни кўрсатиб ўтиш мумкин. Ўсмирларда эса гиёҳванд моддаларни истеъмол қилувчи катталарга тақлид қилишга мойиллик, гиёҳванд моддаларнинг «мўъжизали таъсири»га ишонувчанлик, кўпчиликнинг иродасига сўзсиз бўйсуниш каби хусусиятлар, уларнинг ушбу оғу тузоғига тушиб қолишига сабаб бўлади. Гиёҳвандлар наркотик моддаларга дастлаб руҳан, сўнгра жисмонан боғланиб қоладилар. Pуҳий боғланиш деганда, инсоннинг гиёҳванд моддалар таъсирида дастлаб ҳис этган, ёқимли сезги ва кечинмаларини яна қайтадан ҳис этишга интилиш тушунилади. Ана шу дастлабки босқичдаёқ, организмнинг талабини у ёки бу сабабларга кўра қондира олмаслик, бемор кайфиятининг бузилиши, яъни депрессия ҳолатини келтириб чиқаради ва унда наркотик моддага боғланиш пайдо бўла бошлайди. Бу босқичда невроз аломатлари кўзга ташланиб, жаҳлнинг тез чиқиши, чарчаш, фикрнинг тарқоқлиги, сезувчанликнинг ортиши, вегетатив асаб тизими фаолияти бузилиш белгилари пайдо бўлади.\nГиёҳванд моддаларни муттасил истеъмол қилиш инсон шахсини қашшоқлаштиради, иродасини бўшаштиради, меҳнат қилиш қобилиятини пасайтиради. Гиёҳванд моддалар таъсирида асаб тизими ҳужайралари ҳалок бўлади, организмнинг иммун ҳимоя хусусияти пасаяди, хавфли ўсмалар (рак) ўсиши фаоллашади, инсон умри қисқаради. Бундай одамлар бевақт ўлимга маҳкумдирлар.\nГиёҳванд моддаларни истеъмол қилиш инсон шахсининг емирилишига олиб келади, шахснинг жамият билан алоқаси бузилиб, турмушда ва жамиятда ахлоқий нопокликларга йўл қўяди, жиноятларнинг ўсишига сабабчи бўлади. Гиёҳвандлик – ўта хавфли касаллик бўлган ОИТС (СПИД) касаллигини тарқатувчи асосий манбаадир. Гиёҳванд моддаларни истеъмол қилувчилар жамият учун ҳам, ўз шахси учун ҳам «мен»и йўқотилган, деб ҳисобланади. Бундайларнинг келажаги йўқ.\nГиёҳвандликка қарши кураш: гиёҳванд моддаларни истеъмол қилишни ман этиш, таркибида гиёҳванд моддалари бўлган ўсимлик турларини ўстиришни таъқиқлаш, гиёҳвандларни ўз вақтида аниқлаш ишига кенг жамоатчиликни жалб қилиш, давлат чегаралари орқали гиёҳванд моддаларни олиб ўтишга тўсиқ яратиш, гиёҳвандларни даволаш каби чора-тадбирларни амалга ошириш йўли билан олиб борилади.\nЭнг муҳими, гиёҳвандлик – умр заволи эканини ҳар ким англаб етиши лозим. Шундагина бу иллатнинг олди олинади.\nО.ҲАЛИМОВ, туман Тиббиёт бирлашмаси бошлиғи, тиббиёт фанлари номзоди.


Туркий тилли давлат раҳбарлари сафида кўпдан Ислом Каримов йўқ.\nҚозоқ¸ қирғиз¸ озарий ва турк етакчиларининг қондош халқлар ҳамкорлик кенгаши йиғинларини Ислом Каримов кўпдан бойкот қилмоқда.\n20 октябр куни Олмаотада иш бошлаган туркий тилли эллар ҳамкорлик кенгашининг биринчи саммитида, Қозоғистон президенти Нурсултон Назарбоев¸Озарбайжон президенти Илҳом Алиев ва Қирғизистон президенти Роза Ўтунбаева иштирок қилмоқда.\nТуркия Бош вазири Ражаб Тоййиб Эрдўғоннинг ҳам саммитда иштирок қилиши режаланган эди¸ аммо унинг ўрнига Бош вазир ўринбосари Бакир Бўздоғ ташриф буюрди.\nСаммитда Ўзбекистон ва Туркманистондан бирор-бир вакил иштирок қилмаяпти.\nБу ҳақда Озодлик радиосига маълум қилган анжуман матбуот маркази вакили Илëс Умаровга кўра¸ бу мамлакатлар вакилларининг иштирок этмаëтгани ўша давлат раҳбарларининг сиëсий қарори маҳсулидир.\nТуркий тилли эллар кенгашининг 2010 йил Анқарада ўтган мажлисида Туркия Ташқи ишлар вазири Аҳмат Довутўғли Анқара ҳукумати Туркий тилли эллар ҳамкорлик кенгаши Ўзбекистоннинг ҳам фаол иштирок этишини исташини баён қилган эди.\nЎзбекистон президенти 1995 йилдан бери туркий тилли мамлакатлар раҳбарлари учрашувларида қатнашмай келади.\n2010 йил Нахичеванда бўлиб ўтган Туркий халқлар қурултойида Туркий тилли эллар кенгашини таъсис қилиш ҳақида келишилилган эди.\nБу ташаббуснинг Қозоғистон президенти Нурсултон Назарбоевдан чиққани Ўзбекистон раҳбари Ислом Каримовнинг бу анжумандан масофалашганига сабаб сифатида кўрилади.\nБу тахминни илгари сурган қозоғистонлик сиëсатшунос Дўсим Сатпаев минтақадаги раҳбарларнинг ўзаро муносабати интеграцияга тўсиқ бўлмаслиги керак¸ деган фикрни айтади.\n- Туркий тилли элларнинг ишбирлиги сиëсий ўзанга тушиб, янги истиқбол касб қилди. Бу ҳолат янги умумсиëсий тузилма яратиш эҳтиëжини туғдирди. Бу эҳтиëжни ҳис қилган Қозоғистон президенти Назарбоевнинг кенгаш тузиш ташаббуси рўëбга чиқди.\nТурк дунëсидаги таниқли олим, професор Маҳмат Саройга кўра “Туркманистон ва Ўзбекистоннинг саммитда иштирок этмаслигидан фожиа ясамаслик керак. Катта истиқболда туркий тилда гаплашувчи бу икки давлат¸ албатта¸ турк дунëсининг барча йиғинларига қатнашади.”\nБу фикрни билдирган Маҳмат Сарой ўтган асрнинг 90-йилларида Туркия Tашқи ишлар вазирлигининг Марказий Осиë мамлакатлари бўйича бош маслаҳатчиси бўлган.\nТуркий тилли эллар ҳамкорлик кенгашининг Олмаотадаги биринчи саммитининг асосий мажлиси 21 октябр куни очилади.


Кичкинтой хуррак отса... Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Кичкинтой хуррак отса... 15:47, 21 октябрь 2016\tБолакай уйқусида хуррак отаётгани сезиб қолсак, “ҳа, отасининг боласи-да” деб, мийиғимизда кулиб қўямиз. Аммо бир қарашда беозор кўринган бу ҳолат боланинг ҳам жисмоний, ҳам руҳий ривожланишига салбий таъсир кўрсатиши мумкин. Болакайнинг хуррагига қуйидаги 8 белги ҳамроҳлик қилса билингки, отоларенголог ёки педиатр шифокорга мурожаат қилишга асос бор. Уйқуда қаттиқ терлаш. Бу симпотик нерв тизимининг ҳаддан ортиқ фаол ишлаши туфайли кислород етишмовчилигини келтириб чиқаради. Бурун орқали етарли кислород ололмаган организм тери орқали нафас олишга ҳаракат қилади. Шу сабабдан бола кучли терлайди. Бола нафас олганида кўкрак қафаси ботиб қолиши. Бу ҳам организмнинг нафас олишга бўлган интилиши натижаси бўлиб, хуррак бартараф этилгач, ўтиб кетади. Боланинг ноқулай ётиб қолиши. Баъзида кичкинтой бўйнини ҳаддан ортиқ чўзиб ухлайди. Чунки бу ҳолат нафас йўлларининг очилишига кўмаклашади. Бош оғриғи. Агар кичкинтойингиз уйқудан уйғонгач бош оғриғидан шикоят қилса, билингки, танага етарли миқдорда кислород бормаяпти. Бу эса қон босимнинг ортиши ва бош оғриғига сабаб бўлади.\n“Отасининг болаларини” албатта шифокор кўригига олиб боринг. Юқорида саналган, аломатларнинг бир қанчаси фарзандингизда кузатилса, унинг саломатлигига бефарқ бўлманг! Ахир, кўзингиз оқу-қораси соғлом бўлса, сизнинг кўнглингиз ҳам хотиржам бўлади-ку... Камола тайёрлади. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Саломатлик


Матлуба Азаматова: “Ўзимда журъат топганимдан афсусланмайман”\nhttp://tbn0.google.com/images?q=tbn:F_B5DEuGQypnUM:http://jadid.pp.net.ua/_nw/0/32016.jpg Эртам турар паранжига ўраниб, Келажагим булутларнинг ортида, Ҳув олисда хаëллардан яралиб, Умид келар оппоқ тулпор отида. “Давр менинг тақдиримда” эшиттиришининг бу галги қаҳрамони шоира, журналист ва сиëсий қочқин Матлуба Азаматова.\n“Ўтган 18 йиллик даврда мен алданиш, айрилиқ, мусофирлик машаққатлари билан юзма-юз бўлдим”,- дейди Матлуба.\n- Ўзбекистонда севги, ижод ва умуман кечинмалар ҳақида ëзадиган кўп ижодкорлар ва шоирлар бор. Лекин халқ дардини ëритадиган, уни бугун қийнаëтган муаммоларни ечишга ҳаракат қиладиган одамлар жуда ҳам кам. Қўлидан келадиган журналистларда ҳам журъат етишмайди. Мен ана шу журъатни ўзимда Ўзбекистонда топганимдан ҳеч ҳам афсусланмайман.\nМатлуба Азаматова ўтган асрнинг 90-йилларида Москвадаги Олий адабиëт курсларида таҳсил олиб Тошкентга келди. Совет Иттифоқи каби катта салтанат оëғи осмон бўлиш арафасида турар, Тошкентдаги Ёзувчилар уюшмаси чўп тиқилган ари ини каби алғов-далғов эди.\n- Тошкентда ишлаб юрган пайтимда ҳаëт билаб хаëл ўртасида катта фарқ борлигини англадим. Ëзувчилар уюшмасида жойлашган “Эрк” халқ демократик партияси, “Туркистон” ҳаракатлари фаоллари кўпроқ менга таъсир қилди, деб ўйлайман. Ҳаëтнинг янги поғонасига қадам қўйганимни ҳис қилдим.\nМатлуба кўзга яқин, шўх, шаддод қиз эди. Тақдир сўқмоқлари уни андижонлик милиционер билан учраштирди. Кошки учрашмасайдим, деб эслайди Матлуба.\n- Ҳаëтимдаги катта хатоларимдан биттаси бўлса керак, деб ўйлайман. Биласиз, ижодкор халқи кўпроқ ҳиссиëтларга бериладиган инсонлар бўлади. Ўша пайтларда кўпроқ ижод билан машғул эдим. Кўп нарсаларни қаламга туширишга ҳаракат қилар эдим. Ëзувчилар уюшмасида ишлаëтган пайтимда Фарғонага сафарга келдим. Ўша пайтда пулимни ўғирлаб қўйишди. Шунинг орқасидан милицияга боришга тўғри келди. Шаҳар ички ишлар бўлимида ишлайдиган терговчи менга биринчи бўлиб: “Турмушга чиққанмисиз?” деб савол берди. Ўша пайтда жуда ҳам шўх пайтларим эди. Мен: “Йўқ, вақтим бўлмаяпти. Ишлар кўп”, дедим. Иккинчи саволи: “Менга турмушга чиқасизми?” деган савол бўлди. Мен бу саволни ҳам жиддий қабул қилмадим ва: “Аввал сиз совчи жўнатинг, кейин ўйлаб кўрамиз”, дедим. Шу билан суҳбат тугади. Мен бу суҳбатни унутиб Тошкентга қайтдим ва иш фаолиятимни давом эттирдим. Бирдан Андижондан уйимдагилар: “Яқинда тўй бўлади. Қачон қайтасан?” деб телефон қилиб қолишди. Мен ҳайратдан лол қолдим. Чунки милиция терговчиси билан бўлиб ўтган суҳбат хаëлимдан кўтарилиб кетган эди. Уйдагилар ҳам қандайдир таъсир ўтказишди. Ўзинг рози бўлганинг учун совчилар келди, дейишди. Шундан кейин фотиҳа қилинди. Ўзбекларда фотиҳани бузиш катта бир гуноҳ. Кейин бу нарса қиз бола номига уят ҳисобланади. Шунинг учун тақдирга тан бермасликнинг иложи йўқ, дейишди. Мен ҳам рози бўлдим. Ўша пайтда кўпчилик назарида юристлар, милициялар, ҳуқуқни ҳимоя қиладиган одамлар покиза, жиддий инсонлар, деб қабул қилинар эди. Мен катта хато қилганимни тўйнинг биринчи куниëқ англаб етдим. Лекин бу хатони тўғрилашнинг иложи йўқ эди. Мен у жуда ҳам ëмон одам эди, демоқчи эмасман. Биз бир-биримизни умуман тушунмас эдик. Ижодкор нуқтаи назаридан қандайдир менинг кўнглим жуда ҳам нозик эди. Унда бу нарсалар аксинча тескари эди. Ҳазилни тушунмас эди ва ҳамма нарсани жиддий қабул қилиб, ўзини қўлига олишга ҳаракат қилар эди. Назорат жуда ҳам кучли эди. Мен бунақа ҳаëтга ўрганмаган эдим. Ўртада катта тафовутлар юз берди. Бунда менинг ҳам айбим бор, деб ҳисоблайман. Хуллас кўнгил дарз кета бошлади.\nКейин эса турмуш баланд-пастлари. Бирин-кетин туғилган фарзандлар.\n- ББС ва Уруш ва тинчликни ëритиш институтининг Фарғона вилояти бўйича мухбири бўлиб ишлар эдим. Шу пайтларда ҳаëтимда катта инқирозлар юз берди, десам ҳам бўлади. Турмуш ўртоғим бу нарсани умуман тушунмади. Бизнинг ажрашишимизга сабаб менинг касбий фаолиятим, десам тўғри бўлади. Унгача бир-биримизни тушунмаслик бор эди. Айнан хориж матбуотига хизмат қила бошлаганимдан кейин ўртамиздаги тафовут жуда ҳам кучайиб кетди. Чунки унинг назарида чет эл матбуотига хизмат қилаëтганлар ватан хоини эди. У бу йўлдан мени қайтаришга бир неча марта ҳаракат қилди. Бунинг ўртасида бир неча марта катта жанжаллар келиб чиқди. Мен ўзимнинг йўлимдан қайтмадим.\nОлий адабиëт курсларини битирган шоира қиз Матлуба гул ва булбул, шабнам ва шудринглар ҳақида шеър ëзиши мумкин эди. Аммо у ББС, Уруш ва тинчликни ëритиш институтлари билан ҳамкорлик қилиб, эл дардини ошкор қилувчи хабарлар ëза бошлади.\n- Ўзим учун ўзимнинг ўрним борлигини ҳис қилдим. Чунки мен ҳар бир ëритаëтган мақолаларим натижасини кўра бошладим.\nЎзбекистон сиëсий тарихидаги энг фожиавий бўлган Андижон фожеасига бир-икки кун қолган эди.\n- Андижонда акрамийликда айбланаëтган 23 та тадбиркор устидан суд бўлиши керак эди. Бу суд жараëнлари февралда бошланган эди. Мен айблов хулосаларини ўқиб чиқдим ва менда бир қизиқиш уйғонди. Февралдан бошлаб суд жараëнларини ëрита бошладим. Тадбиркорлар қўлида ишлаган одамларни топиб, улар билан суҳбатлашдим. Кўп нарсаларни тушуна бошладим. Қўлимдан келганча бу судни ëритишга ҳаракат қилдим.\nМатлуба бўзчининг мокисидек Андижон ва Тошкент орасида бориб келар эди. Матлуба ëзаëтган хабарлардан хавотир ҳиди анқирди.\n- Акрамийликда айбланаëтганлардан ҳаммасининг қариндошлари: “Биз, албатта, бекор ўтирмаймиз. Биз катта намойиш қиламиз”, деб айтган эди.\n2005 йилнинг 13 май эрталаб тонг саҳарда Матлубанинг мобил телефони жиринглади. Андижон исëнчиларидан бири марҳум Шарифжон телефон қилаëтган эди.\n- 13 май куни эрталаб соат 6ларда Қамчиқ довонига етиб келдик. Ўша ерда менга Шарифжон Шокиров телефон қилди. Уни қўзғолон лидерларидан, деб таърифлашган эди. У Андижонга тезда етиб келишимни сўради. У: “Биз ҳокимиятни олдик. Келиб шуни ëритинг. Бизнинг халқдан яширадиган сиримиз йўқ. Охирги чорани қўллашга мажбур бўлганимизни бутун дунë билиши керак”, деб айтди. Мен қайтиб боришга имконим йўқлиги учун Тошкентга келдим. ББС ходимлари воқеаларни ўша ердан туриб ëритишимни айтишди.\nКун ўртасига бориб Шарифжоннинг дунëга фожеа ҳақида мужда етказиб турган овози узилди. Телефондан тинмай тириллаëтган ўқлар овози янграр эди.\n- Эсимда бор, Шарифжон билан охирги суҳбатимизда: “Одамларни шунчалик ҳам ваҳшийларча ўлдиришадими”, деган овозлари ҳалигача қулоғим тагидан кетмайди. Энг охирги ëзув Шарифжон Шокиров билан бўлди. 40 минутча гаплашдик. Умуман овоз ўчди. Ўша пайтда Шарифжоннинг бир қўлига мерган ўқи тегиб, телефон узоққа отилиб кетган экан.\nАндижон воқеаларидан кейин Матлуба мамлакатдан чиқиб кетишга шошилмади. Ўз журналистик фаолиятини давом эттирди. Ўқлар илма-тешик қилган Андижондаги Бобур майдони, Боғишамолдаги минглаб қабрлар... Бу қабрлар ҳақида хабар берган гўрковнинг сирли ўлими. Шоир тили билан айтганда, бу кунлар хотираси хаëл кўзгусидан ўчмайди сира.\n- 13 майдан кейин мен июнь ойигача Ўзбекистонда туриб фаолиятимни давом эттирдим. Июнь ойига қадар Андижон воқеаларини ўрганишга ҳаракат қилдим. 13 майдан кейин бир неча кун ўтгач, Андижонга бордим ва Боғишамолга бориб қабристонни кўрдим. Ўша ерда аҳоли билан, Шарифжон Шокировнинг оила аъзолари билан суҳбатлашдим. Биз борган пайтда гўрков ўлдириб кетилган вақт эди. Боғишамолда аза чиқаëтган жуда кўп уйларни кўрдик.\nАндижонда ўз халқини отишга буйруқ берган ҳукумат айбловчиси Набиев журналистлар айбдор, деган таҳдидли иддаони овозлантирди. Матлуба бошқа журналистлар қатори мамлакатни тарк қилди. Аммо икки кўзи орқасида кетди. Ўз ерин қўйиб хорижга юзланмоқ Матлубага катта бахтиқаролиқдай кўринди.\nМенда барибир Ўзбекистонга қайтиш нияти бор эди.\nМатлуба баландпарвоз баëнотлар бериб, муҳташам бир тарзда яна Ўзбекистонга қайтди. Аммо илгариги Ўзбекистон эмас эди бу. Ҳар ерда айғоқчи, ҳар бир бута тагида пойлоқчи. Хато қилганини тушунган Матлуба Ўзбекистонни бутунлай тарк қилди.\n- Мен булар ҳақида умуман айтишни истамайман. Бошга тушганини кўз кўрар, дейди. Ўша пайтда менинг бошимга жуда кўп кулфатлар, ташвишлар тушди, десам бўлади. Туғишган акамдан ажралдим ўша пайтда. Яқинларим дийдоридан маҳрум бўлдим. Мен Ўзбекистондан чиқиб кетиш, қайтиб боришлар ҳақида эслашни истамайман. Менга ëрдам берган одамлар яна қамоқхонада бўлишини хоҳламайман. Менга ëрдам берганлар оддий одамлар. Улар менинг мисолимда ҳақиқат ўчиб кетишини истамаëтган одамлар эди. Ўшалар ëрдами бўлмаганда мен ҳеч қачон Ўзбекистонни тарк эта олмаган бўлардим.\nКейин учта тож расми туширилган оппоқ самолёт Матлубани абадий қорлар маскани Швецияга элтди. Қочқин мақомидаги ижтимоий таъминотга асосланган мўътадил ҳаëт денгизига ғарқ бўлди Матлуба.\n- Янги жамиятга келиб, янги ҳаëт бошлашнинг ўзи бўлмайди. Айниқса, мен ўзим ижодкорман. 2005 йил воқеалари ҳаëтимга жуда катта таъсир қилди. Бу ерга келгандан кейин ҳатто менда тушкунлик, депрессиялар бўлди.\nФазоларнинг қай бурчагига фикри билан етадир инсон, аммо не бор ўз юрагида, билмай ўтиб кетади инсон. Доимо бировлар ҳақида ëзган Матлуба учун ўз дардини сўзлаш ўнғайсиздай туюлди.\n- Одам ўзининг шахсий кечинмалари ҳақида гапириши жуда ҳам оғир.\nСиз бошдан кечирган ҳаëтни бошқаларга, хусусан, фарзандларингизга ҳам раво кўрармидингиз, деб сўрайман суҳбатдошимдан.\n- Фарзандларим кичкиналигидан қийинчилик кўриб катта бўлган. Бугунги кун уларга қанчалик қимматга тушганини яхши билишади. Улар бу кунларни кўришини истамасдим. Улар бошқа болаларга нисбатан кўп қийинчиликларни бошдан ўтказишди, мусофирчиликни бошдан кечиришди. Бу ерга келиб эрта улғайиб қолишди.\nҒурбатнинг қоп-қоронғу кечаларида Матлуба юрагида ҳеч ухламайдиган ва кундан кунга катталашаëтган бир туйғу бор. У ҳам бўлса соғинч.\n- Юрагимда ватанга нисбатан соғинч йиллар сари ўчиш ўрнига баттар алангаланиб кетяпти. Шу ҳақда Муҳаммад Солиҳ билан суҳбатлашганимда у киши айтган эди: “Ҳаммамизда ҳам ҳозир ватан синдроми бўлади. Кейин аста-секин бошқача жамиятга мослаша бошлайсиз”. Мослашиш бошқа нарса. Шу мамлакатда яшаб, унинг қонунларини ҳимоя қилиш бошқа нарса. Кун бўйи югуриб юриб одамлар билан суҳбатда бўлган, бугун тоғда бўлса, эртага далада бўлган журналист учун бошқа фаровон жамиятга келиб бир жойда михланиб қолиш қийин бўлади.\nМатлуба бир пайтлар ëзган шеърларини қайта ўқийди. Эски сатрлар янги маъно касб қилади.\nТанҳоликда яна ғамлар ютаман,\nҚуëшнинг нурлари ҳам сўнади.\nЙўқ тушкунлик, мен эртамни кутаман,\nҲумо қуши бошгинамга қўнади.


300 минг аҳолини камбағалликдан чиқариш, 500 минг нафар ёш ва 200 минг аёлни иш билан таъминлаш чоралари ишлаб чиқилади — Review.uz\n300 минг аҳолини камбағалликдан чиқариш, 500 минг нафар ёш ва 200 минг аёлни иш билан таъминлаш чоралари ишлаб чиқилади\nБундан ташқари жорий йилда ривожланишдан ортда қолаётган 33 та туман ва оғир аҳволдаги 970 та маҳалланинг йўли, ичимлик суви ва электр таъминоти, ирригация тармоғини яхшилаш, тиббиёт ва таълим тизимидаги ислоҳотлар энг узоқ қишлоқларгача етказилади.\nДавлат дастурининг асосий мақсади – ёшларни ҳар томонлама қўллаб-қувватлаш, аҳоли ўртасида соғлом турмуш тарзини қарор топтириш, иқтисодиётни ривожлантириш орқали халқ фаровонлигини оширишга қаратилган.\n– Бу дастурни ҳануз давом этаётган пандемия шароитида, глобал инқироз кучайиб бораётган мураккаб бир вазиятда амалга оширишимизга тўғри келади. Ҳар қанча қийин бўлмасин, 500 минг нафар ёш ва 200 минг аёлни иш билан таъминлаш ҳамда 300 минг аҳолини камбағалликдан чиқариш лозим. Агар “маҳаллабай” тизимни жойига қўйиб, давлат идоралари дастурдаги вазифаларни қунт билан, илм билан, ақл билан бажарса, кескин ўзгариш бўлади, – деди Шавкат Мирзиёев.\nШу билан бирга, ривожланишдан ортда қолаётган 33 та туман ва оғир аҳволдаги 970 та маҳалланинг йўли, ичимлик суви ва электр таъминоти, ирригация тармоғини яхшилаш, тиббиёт ва таълим тизимидаги ислоҳотларни энг узоқ қишлоқларгача етказиш зарурлиги қайд этилди.\nБунинг учун Бош вазир ўринбосарлари, вазирлик ва тармоқ раҳбарлари, ҳокимлар ва сектор бошлиқлари дастур ижросини туман ва маҳаллага тушиб ташкил этиши, ресурслардан оқилона фойдаланиб, тартиб-интизом билан қаттиқ меҳнат қилиши талаб этилади.\n– Раҳбар кўп, масъуллар кўп, лекин халқнинг дарди билан шуғулланадиган одам йўқ. Ҳамма қарорларни бажарса бўлади. Энг катта камчилик – назорат йўқ, вазирлар, ҳокимлар ўзини қийнамайди, – деди Президент.\nичимлик суви ва электр таъминоти\nаҳолини камбағалликдан чиқариш\n2021 йил «Обод қишлоқ» ва «Обод маҳалла» дастурлари бўйича туб бурилиш йили бўлди\nЯнги қурилаётган уй-жой комплекслари орасида қурувчи компаниялар ҳисобидан қўшимча мактаб ҳам қуриб берилади\nПенсиялар соддалаштирилган тартибда берила бошланади\n2021 йил Давлат дастурига киритилган лойиҳаларни бажариш учун 30 трлн сўм, 2 млрд 600 миллион АҚШ доллари ва 57 млн евродан зиёд маблағ йўналтирилди\n“Ёшларни қўллаб-қувватлаш ва аҳоли саломатлигини мустаҳкамлаш йили” Давлат дастури\n06.05.2022 14:23 456


Ўзбекистон Суперкубоги-2019 учрашувини Шерзод Қосимов бошқаради » Navoiy viloyati Jismoniy tarbiya va sport boshqarmasi\nASOSIY » SPORT YANGILIKLARI » Ўзбекистон Суперкубоги-2019 учрашувини Шерзод Қосимов бошқаради\nАвтор: admin от 23 февраль, раздел: SPORT YANGILIKLARI, просмотров 29\nХабарингиз бор янги мавсумни Ўзбекистон Суперкубоги учун ўтказиладиган ўйин очиб беради. Суперкубок учрашувида мамлакатимизнинг амалдаги чемпиони – “Локомотив” ҳамда 2018 йилги Ўзбекистон кубоги соҳиби – АГМК жамоалари соврин учун кураш олиб боришади.\nМазкур учрашувни Шерзод Қосимов бошчилигидаги ҳакамлар гуруҳи бошқариб боради. Унга қанотларда Санжар Шоюсупов ва Андрей Цапенко ёрдам беришади. Захира ҳаками вазифасини эса Жасур Мухторов бажаради. Учрашув назаратчиси Бахтиёр Намозов, комиссар Эркин Бахтиёров.\nЭслатиб ўтамиз, баҳс соат 16:00да старт олади. Учрашув "Спорт" телеканалида жонли эфирда намойиш этилади\nМанба www. sports.uz сайтидан олинди


2019 йил Қорақалпоғистонга қанча сайёҳ ташриф буюрган? — Kar24.uz\nҚорақалпоғистон Республикаси Туризм давлат қўмитаси ҳудудий маъмуриятининг малумотларига кўра, 2019 йил январь-октябр ойларида Қорақалпоғистон Республикасига 13,696 турист, шу жумладан, 1268 хорижий сайёҳ Мўйноқ туманига ташриф буюрган.\nТуристлар сони бўйича Италия (1808 турист), Франция (1296 турист), Россия Федерацияси (1122 турист), Хитой (1000 турист), Германия (941 турист) ва АҚШ (688 турист) давлатлари етакчи. 2018 йилнинг шу даврига нисбатан туристлар сони 4360 кишига кўпайган.\nPrevious «Даут-ота»га келган автобус ўриндиғи остига яширилган парфюмерия\nNext Нукусдаги қўшинларда ҳарбий техникаларни қишки мавсумда фойдаланишга ҳозирлаш ишлари бошланди


Xiaomi тайёрлаётган – сканерли дисплейга эга, 256 ГБ хотирали смартфонни томоша қиламиз! - Terabayt.Uz\nXiaomi тайёрлаётган – сканерли дисплейга эга, 256 ГБ хотирали смартфонни томоша қиламиз!\nАввалроқ тарқалган хабарларга кўра, «хитойча Apple» ўзининг Mi 7 флагманини бу йилги Mobile World Congress кўргазмасида намойиш этишни режалаштирмаяпти. Бироқ у мазкур тадбирга тақдим этишга тайёрлаётган бошқа смартфонлар ҳам таҳсинга лойиқ.\nЎҚИНГ: Xiaomi февралда Mi 7’ни кўрсатмоқчи эмас\nXiaomi компанияси 2016 йили – ҳали ромсиз экранли телефонлар урфга кирмасидан ҳам олдин ўзининг инқилобий Mi MIX ромсиз смартфонини тақдим этган эди. Орадан бир йил ўтиб, унинг иккинчи авлоди – Mi MIX 2 ҳам ишлаб чиқарилди ва у ҳозиргача катта талаб билан сотилмоқда.\nЭнди эса, кўплаб манбалардан чиқаётган хабарларга кўра, Xiaomi ўзининг навбатдаги – Mi MIX 2S русумли смартфонини тайёрлаяпти. Унинг расмий тақдимоти эса MWC 2018 кўргазмасида бўлиб ўтиши кутилаётир.\nЎҚИНГ: Xiaomi Mi Mix 2s’нинг янги сурати чиқди – дизайни умуман ўзгача!\nУшбу модел ҳақида турли маълумотлар тарқалмоқда, жумладан, рендер суратлари ҳам кам эмас. Кеча эса хитойлик инсайдерлар мазкур смартфоннинг хусусиятлари ҳамда схематик тасвирини Weibo ижтимоий тармоғига чиқариб юборишди.\nСуратда кўриб турганингиздек, янги смартфон ромсиз дисплейга эга. Купертиноликларнинг iPhone X суперфлагманида олд камера ва бошқа датчиклар учун экран тепасининг ўрта қисмида «ўйиқ» жой очилган бўлса, Xiaomi Mi MIX 2S дисплейининг юқори ўнг бурчагида камера учун «кемтик» очилган. Full Screen Dislay 3.0 туридаги дисплейнинг ўлчамлари ҳамда тасвир аниқлиги борасида маълумот берилмаган, лекин унинг томонлари ўзаро 19,5:9 нисбатда бўлиши айтилаётир.\nҚурилма корпусининг орқа томонида 12 мегапикселли сенсорларга ҳамда икки каррали оптик зумга эга бўлган қўшалоқ камера мавжуд. Дактилоскопик сканер эса, худди Vivo X20 Plus UD моделидаги сингари, бевосита экраннинг ўзига интеграция қилинган.\nЎҚИНГ: Виртуал сканерга эга илк смартфон расман тақдим қилинди\nXiaomi янги смартфонининг «юраги» – бақувват ва илғор Qualcomm Snapdragon 845 процессори. Мазкур чип 2,8 ГГц такт частотасида ишловчи саккизта Kryo 385 ядросини ҳамда юқори самарадорликка эга Adreno 630 график тезлатгичини ўзида жамлаган.\nОшкор этилган маълумотларга ишонсак, Xiaomi Mi MIX 2S тезкор хотирасининг ҳажми 8 гигабайтга тенг. У ҳайратланарли даражада – 256 гигабайт ҳажмга эга, UFS 2.1 туридаги доимий флеш-хотира билан жиҳозланган.\nЎҚИНГ: Xiaomi смартфонларининг нархлари (2018 йил 9 февраль)\nXiaomi Mi MIX 2S смартфони тўртинчи авлод LTE 4G уяли алоқа тармоқларида 1 Гбит/с тезликда маълумот алмаша олади. Шунингдек, у замонавий – USB Type-C портига, Wi-Fi 802.11ad, Bluetooth 5.0 LE, A-GPS, GLONASS, NFC ва бошқа бир қатор модулларга эга.\nСмартфон металл ром ишлатилмаган ҳолда, Unibody турига мансуб тўлиқ керамик корпусда ишлаб чиқарилади. У Android 8.0 Oreo операцион тизим талқинига таянган ҳолда тайёрланган MIUI 9 Global прошивкаси ўрнатилган ҳолда чиқарилиши кутилмоқда.\nЎҚИНГ: Xiaomi смартфонларида MIUI 9’нинг ажойиб функциясини фаоллаштирамиз (+видео)\n#андроид смартфон #янги технологиялар #Xiaomi Mi Mix 2s


Туркманистон президенти “Жаҳаннам дарвозаси”ни сўндириш ниятида — Sof.uz\nТуркманистон президенти “Жаҳаннам дарвозаси”ни сўндириш ниятида\n8.01 18:10 371 Жаҳон\nТуркманистон президенти Гурбангули Бердимуҳамедов Қорақум саҳросидаги “Жаҳаннам дарвозаси” номи билан танилган газ кратери (олов)ни ўчириш усулини ихтиро қилишга кўрсатма берди, дея хабар тарқатган Туркманистон телевидениеси.\nБу ерда гап Туркманистоннинг энг диққатга сазовор жойларидан бири - “Қорақум шафақи” деб номланган жой ҳақида бормоқда.\nУшбу вазифани видеоконференция шаклида бўлиб ўтган вазирлар маҳкамаси йиғилишида давлат раҳбари мамлакат нефт-газ тармоғига жавоб берувчи Бош вазирнинг биринчи ўринбосари Шаҳим Абраҳмонов зиммасига юклади. Бердимуҳамедовнинг таъкидлашича, дарвоза ҳудудида кўп йиллардан буён табиий газ ёняпти. Бу экологияга ва маҳаллий аҳоли соғлигига зарар етказади.\nБундан ташқари, Туркманистон етакчисининг таъкидлашича, мамлакат хорижга сотса бўладиган қимматбаҳо хом ашёни ҳам йўқотмоқда, бундан келадиган даромадни халқ фаровонлигини оширишга сарфлаш мумкин. Президент газ кратери муаммосини ҳал этиш учун илмий баҳс-мунозара ташкил этиш, зарурат туғилса, хорижлик экспертларни жалб қилишни таклиф этди.\nМазкур ғаройиб, диққатга сазовор жой Қорақум саҳросида, Ашхободдан 266 километр масофада, Дарвоза қишлоғи яқинида жойлашган. Кратер оғзининг диаметри тахминан 60 метр, чуқурлиги 20 метр. Ўрадан кеча-кундуз осмонга олов ўрлаб туради.\n"Жаҳаннам дарвозаси” инсон қўли билан яратилган, лекин қарийб ярим асрдан буён табиат ёдгорлиги сифатида сақланиб келяпти. 1971 йилда шу ерда газ қидирилиши чоғида, бурғулаш жараёнида ер ўпирилиши содир бўлган. Ўшанда геологлар чуқурликдан чиқаётган газни ёқишга қарор қилган. Яъни, мутахассислар чиқаётган газ бир кун келиб бутунлай ёниб тугайди, деб тахмин қилишган. Кон эса ҳали ҳам ёнишда давом этяпти.


Аллоҳга вада бериш\n22:19 / 11 сентабрь | Sevinch | 391\nАссалому алайкум! Алҳамдулиллаҳ бу йил олий таълим муассасига ўқишга кирдим, Аммо бу орада онам "Агар қизим ўқишга кирса, намоз ўқишни бошлайман" деб Аллоҳга вада берган эканлар. Фақат бомдод намозини ўқийман деб вада берган эканлар. Лекин биламизки, намоз ўқиш фарз, яъни ўқишга кирганимда ҳам кирмаган вазиятимда ҳам, намозимиз ўқилиши шарт бўлган фарз амалимиз ҳисобланади. Саволим шундан иборатки, бу ҳолатдаги вада тўғрими? Тўғри бўлмаса бунинг ҳукми қандай бўлади, Аллоҳга берилган вадалари тўғрими, энди онам намозни вақтини чўзмасдан тезда ўқишлари керакми?\n– Ва алайкум ассалом! Нотўғри ваъда. Буни ваъда қилса ҳам қилмаса ҳам намозларни ўз вақтида ўқишни биз ва сизни йўқдан бор қилган ва хоҳлаганида бордан йўқ қилиб қўйишга ҳам қодир бўлган Аллоҳ буюрган. Намозга ҳеч қандай ҳолатда узр йўқ. Намозни қолдирганлар жазоси учун айтилган оят бор. Охиратнинг бир куни бу дунёнинг минг йилига тенг бўлиши ҳақида ҳам.\nУйланмаган одам қабр қазиши мумкин эмасми?\nҚайнонанинг "зарурат"ига ёрдамлашиш\nЗиёратгоҳдаги ҳайвон сўйиб фарзанд сўрашлар


Моргенштерннинг «Mercedes»ини ютиб олган ўзбекистонлик йигит машинани қачон олишини айтди\n08.12.2020 | 18:35\nРоссиялик рэпер Алишер Моргенштерн томонидан 18 октябрь куни Instagram’да ўтказилган ютуқли ўйинда ғолиб бўлган @aza_1002 никнеймидан фойдалануви бухоролик йигит «Mercedes-Benz E200» аллақачон Тошкентга етиб келганини маълум қилди.\nУнинг айтишича, машина аллақачон Тошкент шаҳрига етиб келган.\nҒолибнинг сўзларига кўра, 2–3 кундан кейин автомашинани Бухорога етиб келади. Шунингдек, у россиялик репернинг ўзи ҳам Ўзбекистонга учиб келишини айтган.\nЭслатиб ўтамиз, ушбу ўйин Моргенштерннинг «Утренняя звезда» («Тонг юлдузи») бренди остидаги кийимларни бериш билан бошланган. Охирида эса машина ўйналган. Унга кўра, «Mercedes-Benz» ғолиби @aza_1002 никнеймидан фойдалануви бухоролик йигит бўлгани ҳақида хабар берилганди.\nМавзуга доир: «Ҳаммаси деярли тайёр». Моргенштерн «Mercedes»ни Ўзбекистонга олиб кириш ҳужжатлари тайёрлигини айтди\nШунингдек, репер машинани Ўзбекистонга олиб киришида 360 миллион сўмдан кўпроқ харажат қилишга тўғри келишини айтиб, Моргенштерн Юрий Дудга берган интервьюсида машинани Ўзбекистонга олиб киришда божхона тўлови учун унга 2 миллион рубль кераклигини айтгани ҳақида хабар берилган.\nШундан сўнг Моргенштерннинг «Mercedes»ини ютиб олган бухоролик йигит аккаунтига ҳужумлар бўлгани айтилган.


Туркий тилли давлатлар ҳамкорлик кенгашининг бош котиби Ўзбекистонга сафар қилди\n22 апрел 2021, Тошкент вақти: 04:59\nТуркий тилли давлатлар кенгаши саммитида Ўзбекистон президенти биринчи марта 2018 йилда иштирок этган эди.\n3−6 октябрь кунлари Туркий тилли давлатлар ҳамкорлик кенгашининг бош котиби Боғдод Амреев Ўзбекистонга келади.\nБу ҳақда хабар қилган Ташқи ишлар вазирлиги матбуот хизматига кўра, ташриф доирасида Боғдод Амреев Ўзбекистон Ташқи ишлар вазирлиги, Инвестициялар ва ташқи савдо вазирлиги ва Савдо-саноат палатасида учрашувлар ўтказади. Шунингдек, мамлакатда биринчи марта бўлиб ўтадиган ТТДҲКнинг Ишбилармонлар кенгаши мажлисида ва Ўзбекистон, Озарбайжон, Венгрия, Қозоғистон, Қирғизистон ва Туркия тадбиркорлари иштирокидаги Инвестицион бизнес форумида иштирок этади. Боғдод Амреевга ТТДҲК Котибияти делегацияси ҳамроҳлик қилади.\nВазирликка кўра, Туркий олам Ишбилармонлар кенгаши мажлиси ва бизнес форуми Тошкент шаҳрида Инвестициялар ва ташқи савдо вазирлиги ва Савдо-саноат палатаси билан биргаликда Ўзбекистоннинг Анқарадаги элчихонасининг фаол кўмагида ўтказилмоқда.\nПрезидент Шавкат Мирзиёев 2009 йилнинг 3 октябрь куни имзоланган «Туркий тилли давлатлар ҳамкорлик Кенгашини тузиш тўғрисидаги Нахичеван Битимини ратификация қилиш тўғрисида»ги қонунни ўтган ой ўртасида имзолади.\n1992 йилда Туркий тилли давлатлар саммити ўтказила бошланган эди. 2009 йилнинг 3 октябрида Озарбайжоннинг Нахичеван минтақасида Туркий тилли давлатлар ҳамкорлиги кенгашини ташкил этиш бўйича шартнома имзоланган


Юксалган ҳар нарса диктатура душманидир… | Мақсуд Бекжон\nBaşlangıç > Сиёсат\t> Юксалган ҳар нарса диктатура душманидир…\nЮксалган ҳар нарса диктатура душманидир…\n03.11.2002 Максуд Бекжон шахсий блоги\tYorum bırakın Go to comments\nЎзбекистондаги ижтимоий-иқтисодий вазият борган сари таранглашишда давом этар экан, беихтиёр, ўн йилдан ошиқроқ зуҳр этаётган бу жараён яна қанча давом этади, деган савол туғилади. Ижтимоий-иқтисодий қийинчиликлар резина каби чўзилар экан, халқнинг чидам-бардоши ҳам бу қийинчиликлар билан бирга чўзилмоқда. Ёки бу фикрни шундай шаклда ҳам айтиш мумкин: қийинчиликлар халқнинг чидам-бардошидай чўзилмоқда… Аммо ҳали шу пайтгача мамлакат ичкарисида на йўғоннинг чўзилгани ва на ингичканинг узилгани ҳақда ҳеч ким гапираётгани йўқ.\nТўғри, одамлар очликдан ўзини осаяпти, ҳатто болаларини ҳам ўлдирмоқда, аммо бундай фожиалар фақат маиший бир норозилик сифатида намоён бўлмоқда. Етар-етмасчилик жонидан ўтган одамлар ҳукуматни танқид қилар экан, сўзининг охирида ҳар эҳтимолга қарши:”яхшиси, сиёсатга аралашмаган маьқул”, деб қўймоқда.\nБаьзи Марказий Осиёлик диссидентлар, масалан туркман мухолифатчилари, нега дунё жамоатчилиги Саддам Хусайнни “диктатор” бўлгани учун унинг режимини ағдариш ва ҳатто унинг ўзини жисмонан йўқ қилиш кераклиги ҳақида гапиради-ю, диктаторликда Саддам Ҳусайндан қолишмайдиган Марказий Осиёлик ҳукмдорлар билан ҳамкорлик қиладилар, дея ҳайратланадилар. Шундай ҳайратланган диссидентлардан бўлмиш туркман мухолифатчиларининг бир гуруҳи яқинда дунё жамоатчилигини Туркманистон ҳукмдори Сафармурод Туркманбоши режимини йиқитишда туркман мухолифатига ёрдам беришга чақирди.\nАммо Туркманбоши ёки Марказий Осиёдаги бошқа бир диктатор ва Саддам Ҳусайн ўртасида фарқ бор. Бу фарқ ушбу диктаторларнинг ўз халқига нисбатан юргизаётган сиёсатида эмас, балки, уларнинг ташқи сиёсатида бўлиб, ушбу тафовут сал узоқроқ масофадан, масалан, океан ёки денгиз ортидан яққолроқ кўзга ташланади. Шу фарқни кўриб турган дунё жамоатчилиги Саддамга қарши кураш олиб борар экан, уни “диктатор” деб атаб, хаёлларни бир оз қориштирмоқда.\nБундай тактик жиҳатдан тўгри, аммо стратегик нуқтаи назардан янглиш бўлган бир атама билан Саддам Хусайиннинг сафига, ўзи хам истамай, яна бир қанча дунё жамоатчилиги учун унча таҳликали деб ҳисобланмаётган, боз устига, Ғарб билан ҳамкорлик қилаётган диктаторларни ҳам тизиб қўймоқда.\nБу ерда шундай дилемма пайдо бўлади: ёки Саддам Ҳусайн диктатор-у, Марказий Осиёлик ҳукмдорлар диктатор эмас ва ёки аксинча. Агар икки тараф ҳам диктатор бўлса, уларга кўрсатиладиган муносабат ҳам бир хил бўлиши керак. Агар фақат Саддам Хусайн дикатор бўлиб, бу сўз Марказий Осиёдаги ҳукмдорларга даҳлдор бўлмаса, демак, Ғарб тарафидан ушбу режимларга нисбатан айтиаётган танқидлар ҳам ўринсиз деб ҳисобланиши керак бўлади.\nАммо халқаро дипломатия учун бу ерда ҳам ўзига хос чиқиш йўли бор. Бундай ҳолатлардан чиқиш учун одатда, “автократия” деган атамани ишлатишади. Аммо шуниси борки, Ироқдаги диктатура билан Марказий Осиёдаги, хусусан, Ўзбекистондаги “автократия” сифат жиҳатдан бир-биридан фарқ қилмайди. Фарқ қилса ҳам, бу фарқ миллий пуллар номи “динор” билан “сўм”нинг фарқидай бўлиши мумкин. Аммо моҳият жиҳатдан олганда, ироқ динорининг қадри ўзбек сўминикидан чиндан хам анча фарқ қилади, масалан, 2001 йил декабр ойида икки ” ироқи динор” бир АҚШ долларига тенг бўлган. Ўзбек сўмининг 1 АҚШ долларига нисбати эса, ҳозир 1200-1300 сўмни ташкил этмоқда. Шу маьнода, балки, Саддам Хусайн режимидан туғилаётган хатарни Марказий Осиё режимларидан келаётган хатардан жиддийроқ деб аташ мумкиндир, ким билади…\nНима бўлганда ҳам, кўп нарса Марказий Осиёдаги режимларни дунё жамоатчилиги нима деб аташига эмас, балки, бу ердаги маҳаллий халқлар нима деб аташига боғлиқ бўлиб қолмоқда. Ғарб тарафдан бу режимлар қанчалик танқид қилинмасин, бу танқидларга ичкаридан акс-садо бўлмас экан, бундай танқидлар самарасиз бўлиб қолаверади. Аксга айланиши учун эса, садо юксалган бир тўсиққа урилиши лозим. Теп-текис жойда акс-садо бўлмайди. Бу – нафақат физика қонуни, балки, иймон ва эьтиқод қонуни ҳамдир.\nШунинг учун хам диктаторлик режимлари энг аввало, юксалган ҳар қандай нарсани йўқ этишга шошилади. Улар акс-садо қайтаришга қодир бўлган ҳар нарсани текислаб ташлашга тайёр турадилар.\nЎрта савиядан юксалган минглаб бегуноҳ инсонларнинг қамоқларга ташланаётгани хам мана шундандир.\nМАЙСАЛАР, ҚУМУРСҚАЛАР ВА ИЛОНЛАР ХАҚИДА “Ҳаракатсиз” Тимсоҳнинг ҳаракатлари


Фракция мажлисида дастлаб Қонунчилик палатаси муҳокамасига биринчи ўқишда киритилаётган “Ўзбекистон Республикаси Жиноят-процессуал кодексининг 329-моддасига ўзгартиш киритиш ҳақида”ги Ўзбекистон Республикаси қонуни лойиҳаси кўриб чиқилди. Ушбу лойиҳа бўйича Қонунчилик ва суд-ҳуқуқ масалалари қўмитаси аъзоси Матлюба Махаметова тушунтириш берди.\nФракция мажлисида шунингдек Қонунчилик палатаси муҳокамасига биринчи ўқишда киритилаётган “Шанхай ҳамкорлик ташкилотига аъзо давлатлар ҳукуматлари ўртасида қуроллар, ўқ-дорилар ва портловчи моддаларнинг ноқонуний айланишига қарши курашда ҳамкорлик тўғрисидаги Битимни (Душанбе, 2008 йил 28 август) ратификация қилиш ҳақида”ги ва “Шанхай ҳамкорлик ташкилоти аъзо давлатлари томонидан қўшма аксилтеррор машқларни ташкил этиш ва ўтказиш тартиби тўғрисидаги Битимни (Душанбе, 2008 йил 28 август) ратификация қилиш ҳақида”ги Ўзбекистон Республикаси қонунлари лойиҳалари муҳокама қилинди. Ушбу масалалар бўйича Мудофаа ва хавфсизлик масалалар қўмитаси аъзоси Умид Исмоилов маъруза қилди.\nБитим қоидаларига мувофиқ ўқув машқларини ўтказишдан мақсад Томонларнинг ҳудудларида террористик ҳаракат содир этилган ёки уни содир этиш хавфи юзага келган вақтда уларнинг биргаликда ҳаракат қилиши учун махсус аксилтеррор тузилмаларни тайёрлашдир.\nЎзбекистон Республикаси ушбу Битимга киритилган қўшимча шартга мувофиқ аксилтеррор машқларда кузатувчи мақомида иштирок этади.\n“Зарафшон шаҳар чегара лойиҳасини тасдиқлаш тўғрисида”ги Ўзбекистон Республикаси Олий Мажлиси Қонунчилик палатасининг Қарори лойиҳаси муҳокама қилинди. Ушбу масала юзасидан Қонунчилик ва суд-ҳуқуқ масалалари қўмитаси аъзоси Акром Жумаев сўзга чиқди.


Жаҳон иқтисодиётида кузатилаётган бугунги манзара молиявий ҳамда ва хўжалик-иқтисодий йўналишдаги назоратлар изчил ва пухта, қонун доирасида ўтказилишини тақозо этмоқда. Ана шу мақсадларда эришишга йўналтилиган қонун лойиҳасида таклиф қилинаётган ўзгартириш ва қўшимчалар эса аудитни тартибга солиш соҳасидаги синовдан ўтган халқаро амалиёт принципларига асосланган. Депутатлар муҳокамалар чоғида масаланинг ана шу жиҳатларини эътиборга олган ҳолда баҳсга киришдилар.\nХусусан, малака сертификати бўлсада, аудитор тўғрисидаги маълумотлар аудиторлар реестрига киритилмаган ва ваколатли органнинг веб-сайтида жойлаштирилмаган тақдирда, мазкур фаолият билан шуғулланиши мумкин эмаслиги тўғрисидаги, шунингдек алоҳида моддада баён этилган асосий тушунчалар депутатлар тортишувига олиб келди. Айрим депутатлар аудиторлик ташкилотлари тадбиркорлик субъекти деб ҳисобланиши ёки бундай эмаслиги борасидаги ўз фикрларини баён қилдилар.\nҚизғин тортишувлардан сўнг депутатларнинг кўпчилик овози билан қонун лойиҳасини такомилига етказиш ва Қонунчилик палатаси мажлиси муҳокамасига иккинчи ўқишда қайта киритиш учун қўмитага қайтарилди.


Оллоҳнинг муқаддас китобларини ўқиш\n16:12 / 18 январь | Begzod | 333\nАссалому алайкум! Тавротъ Инжилъ Геэта китобларининг ўзбекча таржима нусхаларини ўқиб ўрганишни истайман. Бу илим инсон учун ўзининг динига янада иймонли бўлишига сабаб бўла олади. Чунки кўп чилик инсонлар уларнинг ҳаётини кўриб гўёки уларнинг китобига шуларни рухсат этилган деб фикр қилишади. Бунга фақат ўқиб билиш билан кифояланиши мумкин! Юқорида ёзган китобларни тажимаси ўқиб сўнги ҳақ дин қайси дин эканлигига иймон келтиришади. Бу савол кўпчиликни қизиқтирган аммо буни аниқлай олганми йўқми буни билмадим негаки Оллоҳ учун барча бандаси бирдек.\n– Ва алайкум ассалом! Сиз нотўғри фикрда экансиз. Аввало динингиз ҳақида чуқур малумотларга эга бўлиб олинг. Инсон идиш ҳисобланади. Унинг ичига кўз, қулоқ, оғиз ва бурун орқали нарса киради. Нима билан тўлдирилса ўша нарса уни ҳаракатлантиришни бошлайди. Шунинг учун фаҳш филмларни кўрганлар ўзларини маҳрамларига фаҳш иш қилишдан ҳам тийилолмаяпти. Ёшлигида ҳаром еб катта бўлганлар қариса ҳам ҳаромдан ўзини тиёлишмаяпти. Инсон ўқиган нарсасидан албатта таъсирланади.\nТалоқ тушмаганми ёки йўқ


Икром Отамурод: “Адабиётни истеъдодлар яратади” (2009) — www.ziyouz.uz\nБош саҳифа СуҳбатларИкром Отамурод: “Адабиётни истеъдодлар яратади” (2009)\nИжтимоий-сиёсий соҳалардаги туб бурилишлар, жамият маънавий ҳаётидаги янгиланишлар, аввало, бадиий адабиётда акс этади. Шу боис, бугунги кунда яратилаётган асарларда инсон тафаккур тарзида юз берган ва бераётган эврилишлар бор бўйича кўзга ташланаётир. Ўзбек шеърияти, хусусан, достон жанридаги изланишлар ҳақида сўз кетганда, таъкидлаш жоизки, Маҳмуд Тоир, Тўлан Низом, Сирожиддин Саййид, Икром Отамурод сингари шоирларнинг бу жанрда яратган асарлари мавзу кўламдорлиги ва услубий ўзига хосликлари билан ажралиб туради.\nИстиқлол даври адабиётига хос бу жиҳатларнинг тадқиқи ва таҳлилига диққат қаратиш адабиётшунослигимиз олдида турган муҳим вазифалар сирасидан. Таниқли шоир Икром Отамурод билан суҳбатимизда бугунги достончилик масалалари, адабий жараёнда мазкур жанрнинг ўрни ва, албатта, ижодкор кўнглидан кечаётган ўйлар, ижодий режалари ҳақида сўз юритилди.\n— Икром ака, сиз анча йиллардан бери ижодий фаолият билан бирга ёш қаламкашларга ҳам хайрихоҳлик қилиб, илк китобларига сўзбоши ёзиб, уларни қўллаб-қувватлаб келасиз. Айтинг-чи, бу саъй-ҳаракатларингиз ўз самарасини бераяптими?\n— “Шарқ юлдузи” журналида ишлаганим боис ҳам шундай имкониятга эгаман. Чунки бу журнал адабиётнинг ўзига хос майдони. Ёзув ҳаваси, ижод умиди билан келаётган ёшларнинг шу ерда орзу-ҳаваслари рўёбга чиқиб вояга етишини истайман. Шунинг учун, уларнинг машқларига, гарчи ҳали ҳавас даражасида бўлса ҳам, эътибор билан қарайман. Мен қўллаб-қувватлаган, оқ йўл тилаган ёшларнинг аксарияти ҳозир шеърият майдонида фаол, сўзнинг масъулиятини ҳис қилган ҳолда, собитлик билан ижод қилишаяпти. Бир гап бор: ижодда кимдан сўз олиш эмас, собитлик ва сўз масъулияти муҳим. Қадим алломалардан бири деган экан: “Ўзинг қилган яхшиликни унут, лекин сенга қилинган яхшиликни доим ёдда тут”. Ёшларнинг йўли доим омадли бўлсин.\n— Ёш ижодкорнинг адабиётга кириб келишида биров раҳнамолик қилиши керакми ёки у ўзининг иқтидорига таянса ҳам бўлаверадими?\n— Адабиётни истеъдодлар яратади, деган ибора бор. Мазкур иборанинг ёнида адабиётни хайрихоҳлик вояга етказади, деган ибора ҳам ёнма-ён юради. Демак, истеъдод Оллоҳдан берилган неъмат бўлса, хайрихоҳлик қалбни руҳлантирадиган мададдир. Ана шу иккаласи кангул тупроғида илдиз отиб бўй тортса, сўз дарахти мустаҳкам бўлади.\n— Сизнинг “Ёбондаги ёлғиз дарахт”, “Ичкари… Ташқари …”, “Тағаззул” каби достонларингиз адабий жамоатчилик томонидан эътироф этилмоқда. Сизнингча, бугунги кун достончилигига хос етакчи тенденциялар нималарда кўринади?\n— Бу савол, аслида, адабиётшуносларга берилса, маъқул бўларди. Чунки шоир ёзаётганда «тенденциялар»га нуқтани қаратмайди. У қалбидагини айтади, унда униб-ўсган борлиғини айтади. Саволингизга келсак, англашимча, бугунги кун достонларида туйғулар тили, «ишоралар тили», рамзлар тили, руҳият тили сўзлаяпти. Ботин сўзлаяпти. Моҳият сўзлаяпти.\n— Достонларингизда қандайдир руҳий азоб, дард бор. Буни қандай изоҳлайсиз ёки бу кўнгил ишими?\n— Қандайдир «руҳий азоб» эмас. Руҳиятда агар сиз айтган сиралар бўлмаса, ёзув бўлмайди. Дард, азоб ўзингники бўлиши керак. Йўқса, у юқмайди бошқа бировга. Дард тўқилган жойда ясамалик, ёлғон, сохталик кўриниш беради. Гап бор-ку, ахир: «Дилда дардинг бўлмаса, дил дафтаримни ковлама», деган. Мен дардимни ёзаман, бу балки, кангул ишидир.\n— Ижодингизни, хусусан, достонларингизни ўқиш асносида бир нарсага амин бўлдимки, уларда ўзингиз айтмоқчи бўлган «кангул асрорлари» яширин. Айтинг-чи, шоир китобхонга қандай таъсир ўтказиши мумкин?\n— Қизиқ савол. Шоир китобхонга қандай таъсир ўтказишни аввалдан мўлжал қилиб ёзса, унда асарнинг замирига сингдирилган «сир» қолмайди. Асар «сир»лиги билан муҳим, шекилли. Назаримда, китобхон асардаги «сир»ни англашга ихлос ҳосил этса, унда мулоҳаза, кузатув, фикр пайдо бўлади. Таъсир шунда жўяли бўлар.\n— Кейинги давр достончилигида рамзий образларга эътибор кучайганлигини кузатамиз. Хусусан, сизнинг асарларингизда “қўзигул”, “тўрғай”, “дашт”, “йўл”, “ёбон”, “кенглик” каби сўз ва атамаларни кўп учратамиз. Агар сир бўлмаса, уларга китобхонга маълум бўлмаган яна қандай маъноларни юклагансиз?\n— Бу саволингизга испан шоири Антонио Мачадонинг фикри билан жавоб берақолай. У айтган экан: «Қалбим борлиқ билан қўшилиб кетган пайтда, ҳис, туйғу пайдо бўлади. Уйғонади. Ҳис-туйғу уйғонган заҳоти, мен уларни сўзлар шаклига солиб, ўзимнинг яқинларимга етказаман. Қалбим борлиқни, сукунатни суйиб тинглайди». Аслидаям, шундай. Борлиққа яқин бориш. Борлиқни яқин олиш. Ижод — ўзинг ҳақингда борлиққа сўйлаш.\n— Китобхонлар сизни «кангул шоири» сифатида яхши билишади. Сиз ёзишдан аввал, кўнгилга монанд нимани топасиз? Асар бошламасида охири қандай тугашини ҳис қилиб турасизми?\n— Ёзишдан аввал, кангулга монанд сўзни қидираман. Сўзнинг маъно йўсинларини, шакл тарзларини қидираман. Тилимизда ҳар бир сўзнинг турфа маънолари, турфа шакллари мавжуд. Халқ оғзаки ижоди, мумтоз адабиётимиз, шева жиҳатларимиздан тортиб, бугунги сўз сираларига бир назар солиб кўринг-а? Омоним сўзларга қаранг. Синоним сўзларга қаранг. Бу тилимиз майдонида ўсиб келаётган маъно дарахтлари-ку. Ана шу дарахтларни ўзига муқобил номи билан аталса, дарахтлар, яъни сўзлар яшайди. Энди иккинчи саволингизга келсак. Асарим бошламасида охирини белгилай олмайман. Фақат фикримда, канглумда нималардир айланади. Ёзувда фавқулоддаликка суянаман. Ёзувим охирини фавқулоддаликдан топаман, фавқулоддаликдан ҳис қиламан.\n— “Сопол синиқлари” достонингиздаги Ранг ва Ҳолат тасвирлари орқали китобхонга нималарни англатмоқчи бўлгансиз?\n— Тафаккур йўсинида таг қатлам, ич қатлам, таш қатлам деган маънолар ҳаракат қилади. Сиз эслатган Ранг ва Ҳолат тасвирларида қурбим етганча, шуларга ишора айламоқчи бўлганман. Қолган тасаввур китобхонга ҳавола.\n— …Муҳими кангул,\nкангулни топиш –\nмисраларида таъкидланганидек, кўнгилни қаердан излаш керак ёки у ҳар қайси “мен”нинг ўзлигида мужассамми ?\n— Ботиндан излаш керак. Қанийди сиз айтган, “ҳар қайси “мен”нинг ўзлигида кангул мужассам” бўлса? Афсус, ундай эмас. Кангулни тилда хоҳлаганча такрорлаш мумкин. Лекин бу унинг борлигини билдирмайди, у ботинда яшайди.\n— Инсон — сирлар макони. Инсон руҳиятидаги товланишлар эса камалак нурларидан сержилороқдир. Биламизки, кўнгул образи ҳар бир достонингизда алоҳида кўриниш беради. Кўнгил – харитага тушмаган макон. Мазкур маконнинг қаровсиз қолишидан хавотирингиз асарларингизда сезилади. Нима учун? Буни қандай изоҳлайсиз?\n— Тўғрисини айтганда, одамзод канглудан бегоналашиб, йироқлашиб бораяпти. Одамзотнинг бир-бирига нисбатан меҳри қочиб, дахлдорлиги сийрак тортиб, нафс муносабати, нафс илинжи ортмоқда. Бу бора-бора одамзотни бир-биридан узоқлаштиради, бир-биридан бездиради. Шу ўйловлар билан канглум изтиробларини айтганман. Зотан, улуғ немис шоири Ҳанриҳ Ҳайне шундай бир фикрни қайд этган экан: «Дунёнинг ҳар қандай дарзи, энг аввало, шоир қалбидан ўтади”.\n— Одамзот ўз-ўзини қанчалик кўп сўроққа тутса, у шунчалик кўнглига яқинлашади, ҳаётнинг, яшашнинг моҳияти нимадалигини англайди. Тириклик фалсафасини уқиш учун киши ўзини қандай саволлар билан сўроқ қилиши мумкин?\n— Ўзи бундоқ қараганда, одамзот сўроқ қаршисидаги жавоб, шунингдек, ўз навбатида, жавоб рўпарасидаги сўроқ. Энди, одамзот “ўзини қандай саволлар билан сўроқ қилиши лозим”, деган фикрингизга келсак, бу ҳар бир кишининг имкон қурбидан, тасаввур йўсинидан, фаолият сирасидан, яшаш тарзидан келиб чиқадиган жиҳат. Одамзот ҳеч маҳал имкон доирасидан юқори чиқа олмайди. Шундай ҳолат бўлган кезда ёлғон урчийди, мажбурият пайдо бўлади, зўриқиш юзага келади. Натижада одамзотнинг ношуд, нодон феъллари ўсади. Бу эса, жавобсиз сўроқни томир орттиради. Мен ҳамиша кангул сўроқлари қаршисида тураман ва уларга жавоб излайман.\n— Сукут ҳолатига муносабатингиз бўлакча. Сукут руҳда қандай пайдо бўлади?\n— Сукут — сукут ичидаги нигоҳда намоён бўлади. Сукут ичидаги нигоҳ… Балки ҳисдир, балки соғинчдир, балки умиддир, тафаккур, балки туйғу, дард ёки армондир, балки буларнинг барини вояга етказган кангулдир. Билмадим. Билганим шу — сукут ичидаги нигоҳга қарайвераман.\n— Айни кунлардаги ёзувларингиз хусусида тўхталсангиз.\n— Бу борада, узр. Олдиндан ваъда беришни, яъни уни ёзаяпман, буни ўйлаяпман, дейишни ёқтирмайман.\n— Китобхонларга тилакларингиз…\n— Нимаям дердим. Кангулларига яқинроқ боришсин.\nСуҳбатдош: Нафосат Ўроқова\n«Ўзбекистон адабиёти ва санъати» газетасининг 2009 йил 47-сонидан олинди.\n← Аввалги Аввалги Агар танбал бўлмасангиз… ёки Гётенинг муҳим эътирофи (офессор Муҳаммадаббос Ирисқулов билан суҳбат) (2009)\nКейинги → Кейинги: Иброҳим Ҳаққул. “Маоний боғини доно қилур сайр…” (2009)